Virargues - Wikipedia, entziklopedia askea.\nCelles, Chalinargues, La Chapelle-d'Alagnon, Chastel-sur-Murat, Chavagnac eta Murat\n62 (%48.4) 71 (%55.5)\nVirargues (frantsesez eta ofizialki: Virargues) Okzitaniako udalerri bat da. Administratiboki Frantziako Cantal departamenduan dago, Auvernia-Rodano-Alpeak eskualdean. 2013an 138 biztanle zituen.\n2007an Virargues udalerrian erroldatutako biztanleak 135 ziren. Familiak 54 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 15 seme-alabarik gabeko familiak ziren, 19 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 92 etxebizitza zeuden, 52 familiaren etxebizitza nagusia ziren, 27 bigarren erresidentzia ziren eta 13 hutsik zeuden. 87 etxeak ziren eta 5 apartamentuak ziren. 52 etxebizitza nagusietatik 40 bere jabearen bizilekua ziren, 10 alokairuan okupaturik zeuden eta 2 doan lagata zeuden; 1ek gela bat zuen, 4 etxek bi zituzten, 13 etxek hiru zituzten, 16 etxek lau zituzten eta 17 etxek bost zituzten. 43 etxek euren parking plaza propioa zuten azpian. 26 etxetan ibilgailu bat zegoen eta 20 etxetan bat baino gehiago zituzten.\nVirargues udalerriko biztanleria-piramidea 2009an .\n2007an lan egiteko adina zuten pertsonak 91 ziren, horien artean 62 aktiboak ziren eta 29 inaktiboak ziren. 62 pertsona aktiboetatik 58 lanean zeuden (36 gizon eta 22 emakume) eta 5 langabezian zeuden (2 gizon eta 3 emakume). 29 pertsona inaktiboetatik 10 erretiraturik zeuden, 11 ikasten zeuden eta 8 "bestelako inaktibo" gisa sailkaturik zeuden.\n2009an Virargues udalerrian 56 unitate fiskal zeuden, 148 pertsonek osaturik. Pertsona bakoitzeko diru-sarrera fiskalaren mediana urteko 12.090 euro zen.\n2007an zeuden 6 komertzioetatik, 1 erauzte enpresa zen, 1 janari enpresa zen, 1 bestelako produktu industrialen fabrikazioko enpresa zen, 1 eraikuntza enpresa zen, 1 ibilgailuen saltze eta konpontze enpresa zen eta 1 ostalaritza eta jatetxe enpresa zen.\n2000. urtean Virargues udalerrian 9 nekazaritza-ustiategi zeuden, 666 hektarea erabiltzen.\nBNF: 152484331 (data)


WERTen inposaketa ahaleginen aurrean, antolatu eta erantzun : Ikasle Abertzaleak\nWERTen inposaketa ahaleginen aurrean, antolatu eta erantzun\nGaurko egunez espainiar hezkuntza ministro José Ignacio Wert espainiar estatuko hezkuntza sailburuekin burutuko duen bilkuraren harira, Ikasle Abertzaleak antolakundeak ondorengoa adierazi nahi du:\nLehenik eta behin, berriz ere, lege dekretuz eta inposaketa osoz aplikatu nahi duen erreforma tinko salatu nahi dugu. Euskal ikasleoi arrotza zaigun curriculum espainiarra aldatu, eta oraingoan ere, Euskal Herriaren gehiengo zabalak defendatzen duen Euskal Curriculumari ateak itxi nahi dizkio. Guzti hau beste hainbat erasoren artean.\nCurriculuma homofoboa da. Ez du askatasun afektibo-sexuala errespetatzen. Parekidetasuna eta pertsonaren baitan oinarritutako heziketa aske baten alde garatutako borroka guztiak atzera botatzen ditu neurri honek. Sistema patriarkalaren ereduan eta inkontzientziaren engaiñuan bizitzeko hezi nahi gaituzte. Familia eredu jakina saldu, emakumeen askapen borroka testuliburuetatik desagertu, egun bizi den diskrimazio sexuala tabu bilakatu eta harremanak ulertzeko modu bakarra inposatu besterik ez dute nahi. Benetako jendarte aske bat eraiki baino, rol, bereizketa eta bazterketa sozial nahiz sexualean sakonduko duten herritarrak hezi nahi dituzte, sistema bera mantenduko dutenak.\nEspainiar Konstituzio eta egituraketa inbutuz irentsi arazi nahi digute. Euskal ikasleon eskubideak ez onartzeaz gain, Euskal Herriaren ukazioa eta lurralde zatiketa legitimatzen du, Hezkuntza Sistema Nazionala izateko eskubidea bera oztopatuz. Euskal Herria ukatu eta ezabatzeko orain arte egindako bidean urrats berri bat da hau. Español gisa hezi nahi gaituzte, nortasun, sinbolo eta eduki arrotzak ikasgeletan bortxaz sartuta.\nBakerako Hezkuntza Planarekin egin bezala, hezkuntza euren jardun politikoa defendatu eta elikatzeko baliatu nahi dute. Terrorismoaren aurkako ustezko lanabes gisa, egun ematen diren askapen mugimenduak desitxuratu eta ikasleriaren doktrimanedua lortu nahi dute. Bakerako plana baztertzailea da eta ez du Euskal Gatazkaren integraltasuna aintzat hartzen, alde bateko eta besteko kaltetuak mailakatuz, besteak beste.\nHonen guztiagatik, Wert, Iribas eta Celaari aurreko dekretu eta inposaketa guztiekin egin bezala, oraingo honetan ere neurri hauek ez aplikatzea exigitzen diegu. Inposaketaren bidean hartzen badute, ordea, ikasleak aurrez aurre izango gaituzte. Eta aldi berean, Euskal Herriko Hezkuntza Komunitateak babestu eta herri ekimenez eginiko Euskal Curriculuma onartu eta errespetatzeko exigitzen diegu.\nEuskal Herriko Hezkuntza Komunitate nahiz Euskal Herritar guztioi, ikasle, gazte nahiz langileei, Euskal Curriculumaren aldeko indar metaketarako dei zabala eginez, inposaketa hauen aurrean herri gisa antolatu eta batera erantzun dezagun aldarrikatu nahi du Ikasle Abertzaleak-ek.\nBERRIA.info-ko albistea: klik hemen\nDEIAko albistea: klik hemen\nGuk Euskal Curriculuma!\nHezkuntza Sistema Nazionala!!!\nEuskal Curriculuma onartzeko eskatu die Ikasle Abertzaleakek Espainiako hezkuntza ministroari eta sailburuei | topatu (e)k dio:\n10:22 2012(e)ko maiatzak 25\n[…] Info+ikasleabertzaleak.org […]


STOP Accidentes argazki erakusketa Ormaiztegin\nKultura sortzen, herria lantzen\nGaurtik aurrera eta otsailaren 7a bitartean, Ormaiztegiko Gizarte Etxeko harreralekuan ikusgai duzue STOP ACCIDENTES elkarteko kideek istripuen zergaitien inguruan kontzientzia sortzeko asmoz prestatutako argazki erakusketa.\n"Stop Accidentes", trafiko istripu biktimen senideak osatzen duten talde bat da, eta beraien asmoa biktimei lagundu eta trafiko istripuen kontra lan egitea da. Horretarako, gaurtik aurrera Ormaiztegin aurkeztuko den argazki erakusketa antolatu dute, baita ikastetxeetan zenbait ekintza, hizketaldiak epaitegian, formakuntza, etab.\nErakusketa hau argazki lehiaketa batetik abiatuta sortu zuten, eta, dagoeneko, Goierriko nahiz Euskal Herriko mordoxka bat herritan egon da ikusgai. Lehiaketako 12 argazki honenekin eraikitako erakusketa ibiltaria da berau.\nErakusketa ikusgai dago gizarte etxearen ordutegi berean. Erakusketa ikustera gonbidatzen zaituztegu.\n[Kultur Etxea]: Liburutegia martxan berriz ere!


Berria (eusk) > Joseba Martin 2004/2/29 - Ruper Ordorika\nLekua: Bilboko Kafe Antzokiko Ganbara.\nEguna: Otsailak 27.\nJende kopurua: 150 lagun.\nIraupena: Bi ordu eta 15 minutu.\nPeriferiak jardunaldiek modu berriak bultzatu dituzte: adibidez, Ruper Ordorika ekitaldi akustiko batean, Jon Piris kontrabaxu jotzailearen laguntza bakarraz. Oñatiko kantaria gustura zegoen, areto txikia beteta, jendea hurbil. Eta gidoi on bat garatu behar den moduan, kantu zaharrenarekin hasi (Atxagaren Hi hintzena) eta berrienarekin amaitu zuen (Zaindu maite duzun hori). Bitartean gauza bitxi batzuk pasa ziren: kantu zaharrak (Herdoilarena, Ene herrian, Hamabostean behin, Crack) eta kantu berriak (Bihotz begiekin, Done ezer ez da ezinezko, Egin kontu, Aspaldian -Amama Gregori gogoan-, Martin Larralde, Kantuaren gauza galduaÉ). Salbuespen bakarra topatu genuen: Hiru Trukuk grabaturiko Ana Juanixe lelo tradizionala, kontrabaxua isilik zegoela.\nAtsedenaldia amaitzean, Jose Luis Padron poetak hitzaldia bete zuen Ruperren leloak baliatuz, entzuleek -ruperzale amorratuek, antza- txalo beroez onartu zutena. Oñatiko kantariak azalpen ugari eman zizkigun eta ondoan Jon Pirisek lan sakona egin zuen, gehienetan pizzicatoan beste batzuetan arkuan. Azken ataleko kantu batean Lou Reeden Walk on the wildside-ren aireak antzematen ziren. Amaitutakoan entzuleek zutik eta txalo berotan agurtu zuten bikotea.


321 positibo berri atzeman dituzte EAEn azken 24 orduetan\nEusko Jaurlaritzako Osasun Sailak jakinarazi duenez, azken 24 orduetan 321 positibo berri atzeman dituzte, 5.636 PCR proba egin ostean.\nAzken 24 orduetan 321 positibo berri atzeman dituzte PCR proben ostean. Kutsadura-kurbak behera egin du bigarren egunez jarraian, eta azken eguneko proba kopuru bera egin da, gutxi gorabehera.\nAurreko jardunaldiari dagokionez, EAEn – Nafarroako datuen faltan – Ia berrogeita hamar kutsatze gutxiago zenbatu dira (364) eta 5.636 proba egin dira; hau da, aurreko egunean baino hamaika gehiago.\nHautemandako kutsatzeak aurreko egunean baino txikiagoak dira lurralde guztietan. Bizkaiak jarraitzen du positibo gehien ematen (185), ondoren Arabak (72) eta Gipuzkoan 53 kasu antzeman dira. Gainerako 11 kutsatzeak EAEtik kanpo bizi direnenak dira.\nOspitaleen egoerari dagokionez, astelehenean 17 pertsona ospitaleratu zituzten (19 pertsona), eta zainketa intentsiboetako unitateetan 17 pertsona daude (19 pertsona, aurreko egunean baino hiru gehiago), Lakuako Gobernuak jakitera eman duenez.\nLakuako Osasun Sailak zehaztu duenez, R0k, oinarrizko ugalketa-kopuruak, 0,05 puntu egin du behera azken eguneko datuekin alderatuta (1,21).\n321 positibo berri horietatik, % 56 gizonei dagokie (181), eta positibo gehienak 20 eta 39 urte bitarteko pertsonei dagozkie (106), guztira.


Jaka eta Altuna aurrez aurre izango dira finalerdien bila - Tolosaldea - Tolosaldeko ataria\nJaka eta Altuna aurrez aurre izango dira finalerdien bila\nImanol Garcia Landa 2021-04-06 19:59\nAltuna eta Jaka, Lau eta Erdiko Txapelketako finalean.\nLarunbat honetan jokatuko dute elkarren aurka final-laurdenetako kanporaketa. Jon Ander Peñak Albisurekin batera zuzenean finalerdietara sailkatzea lortu du.\nBehin ligaxka bukatuta, Binakako Pilota Txapelketa beste fase batean sartu da. Asteburu honetan jokatuko dira final-laurdenetako kanporaketak, eta partidetako batean izango dira eskualdeko bi pilotari: Jokin Altunak eta Mariezkurrena II.ak aurkari izango dituzte Erik Jaka eta Martija. Aurreko asteburuan jokatu da ligaxkako azken jardunaldia eta hor geratu dira erabakita azken kontuak: Jon Ander Peña eta Albisu zuzenean finalerdietara pasa dira, eta azkenean Jakak eta Martijak seigarren postua lortu dute, beraien partida galdu arren, gero Urrutikoetxeak eta Aretxabaletak eurena ere galdu zutelako.\nJon Ander Peña tolosarra izan da ezusteko handiena eman duena ligaxkan, finalerdietara zuzenean sailkatuz. Lehen aldiz parte hartzen ari da binakakoan Peña eta finalerdietara zuzenean sailkatzeak meritu handia du. Maila oso onean dagoen Albisu atzelariarekin batera, azken txanpa ona baliatu dute bigarren postuan sailkatu eta zuzenean finalerdietarako ligaxkara igarotzeko. Horretarako azken jardunaldian 11-22 irabazi zieten Jaka eta Martijari.\nHain justu, bikote horrentzako azken jardunaldia bizia izan da. Euren esku zuten txapelketan jarraitzeko aukera, baina larunbatean partida galdu ondoren, igandean jokatu zenari begira egon behar izan zuten. Erik Jakak azaldu duenez, «guretzat ez zen ondo hasi azken jardunaldia. Larunbateko partidan ez genuen gure maila eman, bi Jon Anderrak gu baino hobeak izan ziren eta igandekoaren zain egon behar izan genuen». Igandeko partidan, Peio Etxeberriak Ezkurdiaren lekua hartu zuen, azken hau eskuetako minez zegoelako. «Peiok eta Ladis Galartzak partida oso ona egin zuten, batez ere Ladisek, eta beraiek lortu zuten garaipenarekin eta gure sailkapenarekin, oso pozik, ikusita nola joan den txapelketa».\nJakak eta Martijak ez zuten txapelketa batere ondo hasi. «Guk garbi izan dugu txapelketan zehar uneren batean iritsi behar zuela gure zorte txarraren eta joko bolada eta emaitza txarren buelta», esan du Jakak. «Tafallako partida inflexio puntu bat izan zen guretzako, eta orduz gero gure mailak gora egin du eta sentsazioak eta emaitzak horrekin hobetu dira».\nLarunbatean Labriten jokatuko dute Jaka-Martijak eta Altuna III.a-Mariezkurrena II.ak. «Partida gogorra izango da», esan du Jakak. «Ikusita batez ere txapelketa hasiera nolakoa egin zuten, ematen zuen bai edo bai bi lehenengoetan sartuko zirela. Azkenean hirugarren sailkatu dira, baina faboritoetakoak dira, ez bakarrik finalerdietan sartzeko, baita txapelerako ere». Lizartzarrak azaldu duenez, beraiek beren lana egindakoan erakutsi dute edozein bikoteri lana emateko eta irabazteko gai direla.\nTxapelketan jokatu dituzten bi partidetan, Mariezkurrenaren arabera egon dela partidaren gakoa esan du Jakak: «Egun ona izan duenean, atzelari handienen pare jo du, eta aginte hori Jokinek aprobetxatu du. Guretzako berri ona da Julenen [Martija] eskua ere ehuneko ehunean dagoela, eta atzelari handi horiei eusteko gai dela erakutsi du behin baino gehiagotan, eta oraingoan ere parekatzea lortzen badu, Jokinek eta nik lehia polita izan dezakegu aurrean, eta edozeinen aldera erori daiteke partida».\nJokin Altunak azaldu duenez, «partida batera jokatzen duzunean, edozein bikoteri izaten diozu errespetu handia. Beraiek maila handiko bikotea osatzen dute. Txapelketa hasieran ez ziren hain fin egon, baina bigarren itzulian ikusi da zer joko puntua hartu duten». Altunak garbi du berak eta Mariezkurrenak beren «gauzak ondo egiten» zentratu behar dutela: «Guk ondo funtzionatu dugu txapelketa guztian. Peña eta Albisuren kontra galdu egin genuen, baina ondo eraman genuen markagailuan. Hasieran ondo sartzen gara, eta larunbatean ere hori egin behar dugu, asko dagoelako jokoan. Finala ez da, baina aukera ematen du hiru finalerdi jokatzeko, eta hori handia da».\nBehin finalerdietara pasatuz gero, aukerak ikusten ditu Altunak txapelaren lehian izateko: «Gu jakitun gara larunbateko partida oso garrantzitsua dela guretzako. Irabaziz gero konfiantza handia emango digu eta nik behintzat ikusten dut aukerak ditugula finalerako borrokan egoteko, eta horretarako saiatu behar gara dena emanda».\nLigaxkaren azken jardunaldian Artola-Aranguren bikoari 22-11 irabazi zioten Altuna III-Mariezkurrena II bikoak Amezketan jokatutako partidan. «Txapelketa orokorrean oso ona egin dugu», esan du Altunak. «Astebetean partidak ondo bideratu genituen, eta gero pixka bat alde egin ziguten azken momentuan, eta horregatik sailkatu gara hirugarren. Orain asteburuan partida zaila baina ederra dugu, eta horretarako mentalizatuta gaude guztiz».\nIker Elizegi asteasuarra eta berarekin aurrelari aritu den Arteaga II.a promozio mailako ligaxkan azken lekuan geratu dira. Azken jardunaldian, Elizegik ez zuen jokatu, eta bere ordez Jon Erasun zizurkildarra aritu zen. Arteaga II-Erasun bikoak 11-22 galdu zuten Salaberria-O. Etxebarria bikoaren aurka.


Ikasturte berriko programazioa aurkeztu du Etxelilak; zabalik dago ikastaroetan izena emateko epea\nHemen zaude:Hasiera»Berdintasuna»Ikasturte berriko programazioa aurkeztu du Etxelilak; zabalik dago ikastaroetan izena emateko epea\nOndarroako Udala 2020-10-02 Berdintasuna\n2020/2021 ikasturterako antolatu duten programaren aurkezpena egin du gaur Etxelilak. Programa, etxez-etxe banatuko da eta ikastaroetan izena emateko aukera zabalik dago gaurtik (urriak 2).\n[IRAKURRI PROGRAMA HEMEN]\nAurtengo programazioak hiru oinarri edukiko ditu: Emakumeentzako Jabekuntza Eskola, Eztabaida gune feminista eta Parte hartze gune irekiak. Eztabaidagune feminista berritasuna da aurten. “Etxelilako eskaintza Covid-19ak eragindako errealitate berrira moldatzeko asmoz, ohiko Emakumeentzako Jabekuntza Eskolaz gain, jarduera irekiez osatutako proposamen bat prestatu dugu aurten: Eztabaida Gune Feminista. Honen helburua herritar guztiei zuzendutako jarduerak antolatzea da, aditu batek gidatuta, hausnarketa eta eztabaida feministak garatzeko espazio bat irekiz. Etxelilan egingo dira jarduera hauek, eta ez da beharrezkoa izango aurretiaz izena ematea”.\nIrina Alkorta Berdintasun zinegotzia, Emakumeen Kontseiluko kideekin, aurkezpenean.\nCovid-19ak eragindako egoera berrira Etxelila eta bertako ikastaroak nola moldatuko diren azaldu du Irina Alkorta Bedialauneta Berdintasun zinegotziak: “Geure buruak eta elkar zaintzea dagokigu, eta horregatik, momentu bakoitzean indarrean dauden neurriak hartu beharko dira. Momentuko aforoaren mugak errespetatu beharko dira; horregatik, hitzaldi eta tailer irekietara ordurako etortzea eskatzen dizuegu, eta aforoa betetzen bada, errespetatzea”. Azpimarratu du, aurrez-aurreko saioak egotea ezinezkoa bada, alternatibak bilatuko dituztela: “aurrez aurreko jarduerak ezingo balira egin, era telematikoan eta plataforma digitalen bitartez eskaintzen saiatuko gara, posible den kasuetan”.\nIzen ematea. Izena emateko matrikula fitxa bete eta ordainketa egin behar da. Goizetan, Udal Diru-Bilketa bulegoan (Kantoipe 3an) egiteko aukera egongo da, eta arratsaldeetan, Etxelilan (Artibai 3, goiko pisuan). Matrikula ez da onartuko matrikula fitxa bete eta ikastaroa ordaindu arte. Eta behin matrikula eginda, baja emanez gero, ez da dirurik itzuliko.


Athletic 0 – 0 Eibar | EHK\nby 14kirola | 2019/12/14\nAthletic 0-0 Eibar\nATHLETIC: Unai Simon;Capa, Yeray, Iñigo Martinez, Yuri;Dani Garcia, San Jose;Williams, Unai Lopez (Villalibre, 64. min.), Cordoba (Ibai, 46. min.); eta Raul Garcia.\nEIBAR: Dmitrovic;Correa, Paulo Oliveira, Bigas (Esteban Burgos, 20. min.), Tejero; Pedro Leon (De Blasis, 82. min.), Escalante, Exposito, Inui; Sergi Enrich eta Kike Garcia (Charles, 86. min.).\nMelero López. Txartel horiak: Raul Garcia (55. min.), Kike (86. min.), M. Dmitrovic (88. min.), M. San Jose (89. min.), A. Capa (92. min.), A. Tejero (94. min.)\nIV.Euskal Herria Txapela 2019/20 edizioaren bedratzigarren jardunaldia. 43.203 ikusle San Mamesen.\nGolik ez derbian\nPuntuak banatu dituzte Athleticek eta Eibarrek San Mamesen jokatutako derbian. Kanpokoak erosoago aritu dira lehen zatian, baina bigarrenean gehiago izan dira etxekoak. Dmitrovicek geldiketa erabakigarriak egin ditu\nEstua, lehiatua eta orekatua. Halakoa izatea espero zen Athleticen eta Eibarren aurkako derbia. Eta halakoa izan da. Gipuzkoarrek ahalegin betean jardun dira, eta meritu handiko puntua lortu dute. Ez ditu ase, jaitsiera gain-gainean dutelako, baina San Mamesen berdintzea bada zerbait. Bizkaitarrek, berriz, bi aurpegi erakutsi dituzte. Apal aritu dira lehen zatian, eta horren damu izango dira. Estutu egin dute gero, baina ez zaie aski izan.\nGaritanok bi aldaketa egin ditu hasierako hamaikakoan. Bata, espero zitekeen: Kodro kendu, eta haren tokian fisikoki osatutako Raul Garcia ipini du. Ordea, harrigarriagoa izan da San Jose Sanceten ordez ipintzea. Eibarren, aldiz, Expositok eta Inuik bete dituzte Diop eta Orellanaren hutsune garrantzitsuak. Enrich eta Tejero izan dira Mendilibarrek txertatutako beste berritasunak. Eraldaketak ez die kalterik egin gipuzkoarrei; aitzitik, zuri-gorriek baino hobeto hartu diote neurria partidari, ohiko joko biziaren bidez.\nTalka asko eta eten ugari izan da lehen zatian. Epailea oso zorrotza izan da faltak adierazterakoan, eta hala, neurketari asko kosta zaio erritmoa hartzea. Eibar gusturago moldatu da egoera horretan, kontrako zelaian gogor estutu, eta eskuin hegaletik barneraldi arriskutsuak eginda. Pedro Leonen agerraldiak izan dira kanpokoen baliabide nagusia. Hark areaz kanpotik atera egindako jaurtiketa indartsua izan da partidako lehen gol aukera, 17. minutuan. Athleticek, berriz, zailtasunak izan ditu aurkariaren area ingurura hurbiltzeko. Baloi gehiago izandu, baina ez du erabiltzen asmatu. Zehaztasuna falta izan zaio Eibarren amarauna apurtzeko. Luze jokatzen saiatu da, baina erabakimen handirik gabe.\nZuri-gorrien ezinak ezinegona sortu du San Mameseko harmailetan. Edonola, atsedenaldira 1-0ekoarekin iristear izan dira: Cordobak baloia sareratu du Raul Garciaren jaurtiketa arriskutsu baten ostean, baina jokoz kanpo zegoen. Imintzio horrek iratzarri egin du Athletic, eta bestelako jarrerarekin itzuli da aldageletatik. Neurketak lehiatua eta estua izaten jarraitu du, baina etxekoak askoz ere sakonagoak izan dira. Espazio gehiago sortu dituzte, besteak beste, Dani Garciaren joko aldaketen bidez. Eta zuloak sortzen direnean, distira egiteko tartea zabaltzen zaie jokalari azkarrei. Hala egin dute Williamsek eta Capak, eskuin hegala autobide bihurtuta.\n65. minutuan, jokaldi ikusgarria egin du aurrelariak, zelaia alderik alde zeharkatuta. Ginga jartzeko aukera izan du Ibai Gomezek, baina buruz burukoan gailendu egin zaio Dmitrovic. Estutzen jarraitu dute etxekoek, eta 72. minutuan, Escalantek bere atean sartu du baloia, Caparen erdiraketa mozten saiatzean. Alta, gol horrek ere ez du balio izan, hegalekoa aurreratuegi baitzegoen. Eta 84. minutuan, berriz ere Dmitrovicekin egin dute topo bizkaitarrek. Atezainak bikain erantzun dio Raul Garciaren burukadari. Azken hatsera arte saiatu da Athletic, baina Eibarrek ez dio beste aukerarik eman. Kanpokoak indarrez hustu egin dira, eta etxekoak kamustu.\nBideoa: eitb.eus [02:01 min.]\nAthletic – Reala, abenduaren 31n\nArratsaldeko 14:00etan hasiko da, San Mames futbol zelaian. V. Euskal Herria Txapela 2020/21 edizioaren zortzigarren partida izango da\n« Berrienak«...10...1415161718...304050...»Zaharrenak »\n[EiTB] Osasuna 0-1 Reala partidako laburpena eta gola (2’00”)\n[EiTB/Helmuga] Ibai Martirena, Uitziko artzain eta erremontaria (17’46”)\n[EiTB/Helmuga] Garoa Martinez, 24 urteko pisu-jasotzaile bermeotarra (9’24”)\nArtxiboak Hautatu hilabetea 2021(e)ko ekaina (40) 2021(e)ko maiatza (58) 2021(e)ko apirila (66) 2021(e)ko martxoa (61) 2021(e)ko otsaila (60) 2021(e)ko urtarrila (61) 2020(e)ko abendua (64) 2020(e)ko azaroa (61) 2020(e)ko urria (62) 2020(e)ko iraila (73) 2020(e)ko abuztua (62) 2020(e)ko uztaila (66) 2020(e)ko ekaina (52) 2020(e)ko maiatza (35) 2020(e)ko apirila (51) 2020(e)ko martxoa (61) 2020(e)ko otsaila (65) 2020(e)ko urtarrila (57) 2019(e)ko abendua (56) 2019(e)ko azaroa (26) 2019(e)ko urria (13) 2019(e)ko iraila (8) 2019(e)ko abuztua (13) 2019(e)ko uztaila (10) 2019(e)ko ekaina (3) 2019(e)ko maiatza (23) 2019(e)ko apirila (15) 2019(e)ko martxoa (11) 2019(e)ko otsaila (10) 2019(e)ko urtarrila (5) 2018(e)ko abendua (12) 2018(e)ko azaroa (8) 2018(e)ko urria (12) 2018(e)ko iraila (8) 2018(e)ko abuztua (9) 2018(e)ko uztaila (4) 2018(e)ko ekaina (3) 2018(e)ko maiatza (7) 2018(e)ko apirila (8) 2018(e)ko martxoa (2) 2018(e)ko urtarrila (2) 2017(e)ko abendua (1) 2017(e)ko azaroa (4) 2017(e)ko abuztua (8) 2017(e)ko uztaila (4) 2017(e)ko ekaina (1) 2017(e)ko maiatza (2) 2017(e)ko apirila (3) 2017(e)ko urtarrila (1) 2016(e)ko iraila (1) 2016(e)ko abuztua (1) 2016(e)ko ekaina (1) 2016(e)ko maiatza (1) 2016(e)ko apirila (2) 2016(e)ko martxoa (1) 2015(e)ko iraila (1) 2015(e)ko abuztua (1) 2015(e)ko ekaina (3) 2015(e)ko otsaila (1) 2014(e)ko urria (1) 2014(e)ko abuztua (1) 2014(e)ko urtarrila (1) 2013(e)ko azaroa (2) 2013(e)ko ekaina (2) 2013(e)ko maiatza (2) 2013(e)ko martxoa (1) 2012(e)ko abendua (3) 2012(e)ko urria (2) 2012(e)ko iraila (1) 2012(e)ko abuztua (3) 2012(e)ko ekaina (1) 2012(e)ko maiatza (1) 2011(e)ko abendua (1) 2011(e)ko urria (1) 2009(e)ko abendua (1)\nKategoriak Hautatu kategoria@eu (1.222) ATLETISMOA (1) EUSKAL HERRIA KIROLA (3)ARGITALPENAK (21)ARRAUNA (39) PIRAGUISMOA (2)BEACH TENNIS (1)BESTELAKOAK (1)BIDEOA (21)BOLEIBOLA (1)BOXEOA (10)e-KIROLA (6)ELKARRIZKETAK (31)ERREPORTAJEAK (32)ERRUGBIA (26)ESKALADA (8)ESKIA (6) MENDIKO ESKIA (6)ESKUBALOIA (2)EUSKAL HERRIA KIROLA (5)EUSKAL SELEKZIOA (111)FUTBOLA (376) EUSKAL HERRIA KOPA (93) EUSKAL HERRIA TXAPELA (213)HALTEROFILIA (5)HERRI KIROLAK (236) AIZKORA (90) HARRIA (65) INGUDEA (3) SOKATIRA (67)IGERIKETA (12)Iritzia (78)K-1 (3)KAYAK (1)KAYAK SURF (7)KIROLA ETA EUSKARA (17)LASTERKETAK (135) GASTEIZ HIRIA (2) MENDI LASTERKETAK (80) MENDI-DUATLOIA (22)MENDIA (53)OFIZIALTASUNA ORAIN (15)PILOTA (340)SASKIBALOIA (9)SURFA (20)TENIS (2)TXIRRINDULARITZA (61)WATERPOLO (8)XAKEA (4)


Independentea reloaded – Independentea\n2021ko abenduak 30 2021ko abenduak 27\nHasieran militantzia kontua izan zen ia. Egoera surrealistak – baina, hala ere, espero izandakoak – bultzatuta, antzeko uhin-luzeran dar-dar zegiten pertsona batzuk bildu ziren beren ingurune profesional, pertsonal edota emozionaletik gogoetari leku egiteko, atzera begirako lan bat egiteko, kaxatik kanpoko pentsatze-ariketa bat, geroz eta kirrinka handiagoa egiten zuen marko ofizialetik at egongo zen hausnarketa. Eta, horrekin batera, erakargarri eta, are, saihestezina zen Koteren ekimenaren inguruan ofentsiba defentsibo bat artikulatzeko. Geroago, denborarik galdu gabe, senak gidaturiko mugimendu hori gorpuzten eta kazetaritza-kutsua hartzen joan zen, nahiz eta horretan ari zirenetatik oso gutxik eduki formaziorik eta eskarmenturik euskarazko ikerketa-kazetaritzaren munduarekin, urrunetik bazen ere, lotuta . Ekintza bateratu hori gutako bakoitzak erraietan zeramana adierazteko borondate nobleenetik sortu zen, gauez lo egiten uzten ez zigun hori, gure bizitzetan bizi izandako eszenatokirik harrigarriki distopikoena zabaltzen zen bitartean. Hortik dator Independentea izena, zera azpimarratzeko: beren eguneroko bizitzan gertaeren azterketa egiteko gaitasuna eta analisirako elementu garrantzitsuak izan arren, pertsonak horiek inoiz ez zutela horretan profesionalki jardun eta ez zutela inoiz hori egiteagatiko nominarik izan.\nIndependentearen lehenengo lanen interesa berez eta naturalki sortu zen gaietako batzuk aipatzearren\nNire ikuspuntu subjektibotik, ikerketa-lan oso interesgarri eta beharrezkotzat hartu nuen, eta gure inguruan eraikitzen ari ziren inkongruentziekin bat ez zetozen guztiak batzeko dei gisa ere bai. Izan ere, zentzugabekeria hori, batzuetan, gure familia-ingurunean eta gure zirkulu intimoenetan ere gailendu zen, eta, orobat, gure gizarte-bizitzako alderdi guztietan, salbuespenik gabe. Murrizketen mordoilo itogarri batek gauzatu zituen aspalditik askok ikusten zituzten joerak. Hedatu zen ingeniaritza sozialari ikusiak genizkion asmoak, hedapen hori hasi baino lehenagotik ikusi ere, aurretiaz bizitzak pasaraziak zizkigun gai ugarirekin lehenago izandako bizikidetzari esker. Independentearen lehenengo lanen interesa berez eta naturalki sortu zen gaietako batzuk aipatzearren, azpimarratzekoak dira Iruña Veleia eta Kote Cabezudo kasuak, plandemiak indar handiagoz sorberritu zituen gaiak, azkenean mila zatitan pitzatzen ikusten genuen monolito baten arrakalak bailiran.\nEgunetik egunera gero eta jende gehiago biltzen zen jarduera-zurrunbiloan, bazegoen aitortu gabeko eta idatzi gabeko borondate bat, aipatutako arrakala horietako bakoitzean mikroskopio bat, termometro bat, sismografo bat, fonendoskopio bat sartzekoa, gure inguruan gertatzen ari zen hondamen orokortua azaltzeko, neurri handi batean aldaezintzat genituen hainbat gizarte-esparruren lur-jotzean ikusten zen hondamen hori, alegia. Esparru horiek aldaezintzat genituen, ez hainbeste beren zintzotasunagatik edo egiazkotasunagatik, baizik eta, egiazki, gure bizitza osoan zehar zutik iraun zuen maskaradan zuten errotzeagatik. Bagenekien gauza asko gaizki zeudela, ez zetozela errealitatearekin bat, bagenekien ezkutatu egiten zirela, mutilatu egiten zirela, eta indarrean dagoen sistema sozioekonomikoaren egituran akatsen bat argitara ateratzen saiatu ziren askok jazarpena pairatu zutela.\nLan hori ezin izango zen egin editore batzuen gizagaindiko dedikaziorik gabe eta lehen minututik batere eraikigarri ez ziren kritiken erauntsiaren aurrean irazgaiztasun-maila izugarria garatu gabe\nNola egon isilik, egunero inoiz purifikatu gabeko birus baten aitzakia erabiltzen zen bitartean guztion zergekin ordaindutako estatu-egituren abandonua zuritzeko, existitzen ez ziren aditu-batzordeen bidez ,duela hilabete batzuk onartua, eta existitzen ez zen marko juridiko batean, giza-eskubideen eta konstituzioaren aurka eginez. Estatu-egitura horiek susmagarri baino gehiago dira ehunka mila pertsonaren nahita eragindako heriotzari dagokionez . Nola onartu autoritate-printzipioak eta zientifismoak markatutako abusu horiek guztiak; zientzia deitu ahal izateko funtsezko zutabea galdu duen zientzia ofizial ustel baten gehiegikeria horiek guztiak. Izan ere, zientzia horrek bere ondorioak zalantzan jartzea eta bere postulatuen faltsutasunaren garapena ezabatu baititu, saldu diguten metodo zientifikoaren kontzeptu ilustratuaren funtsezko zatia, alegia.\nLan hori ezin izango zen egin editore batzuen gizagaindiko dedikaziorik gabe eta lehen minututik batere eraikigarri ez ziren kritiken erauntsiaren aurrean irazgaiztasun-maila izugarria garatu gabe.\n4 erantzun “Independentea reloaded” bidalketan\n2021ko abenduak 27, 9:56\nHazia erein zenuten gutxi batzuek eta aldaxka hazi egin zen, poliki eta lege irmoek dotrina eztabaida ezinak lez jaurtitzen dituzten ekaitz bortitzei aurre eginez, gustu txarreko iseka eta burla erauntsiak pairatuz, baina bizirik dirau proiektuak bizitzaren eta adimenaren aldeko ongarri gisa. Airea behar genuen zirrikitu txiki batetik baldin bazen ere. Eskerrik asko Independentea lantzen zuen denbora eskaini duzuen guztioi, zer emana eta zer esana badago, eta asko gainera. Gero, gerokoak.\n2021ko abenduak 27, 12:15\nMila esker, Asier, hasieratik erakutsi duzun argitasuna, zintzotasuna eta koherentziagatik.\n2021ko abenduak 27, 23:19\nZama eta ardura, edo bizitzari zentzua ematea? Ehundaka kazetari, kirolari, idazle, kultur eragile, talde politiko, giza mugimendu…..pandemiaz hitz egiten jarraitzen dute….bai! Pandemiaz baina gero eta indar, koherentzi eta zentzu guttiagoz….Haietako gehienek ez dakite ez non ez ta nola kokatu orain arteko inertziari ihes egin ezinez….eta genozidioak darrai…..eta hau gelditzen laguntzen ez dutenek goikoen goikoen gainekoen goikoen diseinoaren gidoiak jarrai dezan laguntzen dute…. inoiz ez da berandu eta hobe gelditzen zaien sinesgarritasun amiñoa galtzen ikusi baino lehenago diskurtsoa aldatzen badute….gurea berriz hasitako bideari arduraz erantzutea ohartu garelako gu eta ez beste inor, izanen garela gai hau gelditzeko hurrengo gizaldi berriaren hazia ereinez….ardura hau da gure bizitzaren zentzua….eta ez dezagun gehienek bezala galdu….\n2021ko abenduak 30, 12:24\nArtikulu biziki interesgarria gaur NAIZek atera duena, ORWELLIANOA


Negozioak aldatu, hazi eta mugitu egiten dira merkatuen eta publikoaren eskakizunetara egokitzeko.\nMarkek aldaketa horiek islatu behar dituzte, eta helburu estrategikoak lor daitezela sustatu behar dute.\nHori da ULMA Forjaren kasua, apustu sendoa egin baitu mundu-mailako marka lider gisa duen posizionamendua are gehiago indartzeko.\nULMA Forja, S. Coop-ek —“ULMA Piping” marka komertziala izan du orain arte— urteak zeramatzan bere negozio-estrategian aurrerapausoak ematen, betiere briden eta forja-osagaien fabrikazioan mundu-mailako bere lidergoa indartzeko helburuarekin, hornitzailearen eta stockistaren arteko bide horretan. Era berean, erreferentziazko partner bat izan nahi du mundu-mailako proiektuen merkatuan. Markak negozioaren bilakaera helarazi behar zuen, baita teknologian egindako inbertsio garrantzitsuak, merkatuaren irismena eta produktu-lerroa ere.\nGero, Forjas Lazkao enpresa xurgatu eta harekin bat egin zuen, Europa hegoaldeko forja ezagunenetako bat. Horri esker, konpainia are gehiago indartu eta gaitu zen, anbizio handieneko erronkei aurre egin ahal izateko. Gainera, beste industria batzuetako OEM bezeroei beren zerbitzua eskaintzen jarraituko du, hala nola Aeroespacial, Powergen eta Construcción Naval enpresei.\nEgindako lehen auditoretzan ondorioztatu genuen markaren izen komertzialean merkatu bakar bati (“Piping”) erreferentzia egiteak ez zigula ezertxo ere lagunduko gaur egungo testuinguruarekin bat etorriko den posizionamendu bat eraikitzeko orduan.\nBezeroen insight guztiak aztertu eta produktuaren eta zerbitzuaren gaitasunekin lotutako indarguneak ikusi ondoren, balio-proposamen bat egin genuen ahozko nahiz ikusizko identitate berria eraiki ahal izateko: “Beyond your forging demands”. Horrela, Forjara itzuli ginen, ULMAk betetzen duen jardueraren izateko arrazoia. Konpainiaren xedea eta norabidea islatu genituen, haratago joatea, bezerorik zorrotzenen itxaropenak gaindituz.\nBalio-proposamen hori oinarritzat hartuta eta aurreko bi markak (ULMA Piping eta ULMA Lazkao Forging ) bateratu ondoren jaio zen ULMA Advanced Forged Solutions.\nMarka-estrategia horretan, balioetan eta nortasunean jarri zen arreta, identitate bereizgarri eta indartsu bat zehaztu ahal izateko, liderraren tonua eta jarrera aintzat hartuta; zehaztasunez, konprometitua, berritzailea eta gertukoa. Irtenbideak eskaintzen dituenaren jarrerarekin, horretarako gaitasun nahikoa duelako.\nProzesu sortzailean, ikusizko eta ahozko identitate bat sortu genuen, sektorean bereizteko modukoa. Enpresaren muinari, Forjari, erreferentzia askoz ere zuzenagoa egiten dion gama kromatikoan oinarrituz, horixe baita ULMA eta hala izaten jarraituko du. Bloke solidoen sistema bisual bat du, baina aldakorra da aldi berean, kontaktu puntu guztietara egokitu ahal izateko.\nEstilo fotografiko erronkaria du, ULMA osatzen duten pertsonak ahaldunduz eta erdigunean jarriz. Harrotasunez begiratzen diote kamerari, egiten dutenarekin guztiz ziur.\nBaita ahozko toolkit bat ere, claim batek lagunduta, zer diren eta zer izaten jarraitu nahi duten laburbiltzen duena. Aparteko forja bat, aurreikuspen guztiak gainditzeko modukoa, ezinezkoa dirudiena ere forjatzeko gai izango dena.\n“The Extraordinary Forge”


GRETA | Elkar Argitaletxea GRETA – Elkar Argitaletxea\nPVP originala: 22.25 €\nOskarrentzat, lehenaldiarekin daukan lotura bakarra da Greta, amona Sararen dendako manikia. Ordu luzeak ematen ditu hari begira, harekin mintzatzen, hura janzten eta garbitzen. Baina ez dago erotuta, ongi bereizten ditu pertsonak eta andrakilak, eta ezkontzekotan da bere betiko andregaiarekin: Anarekin. Anari, baina, gehiegizkoa irudituko zaio Oskarrek panpinarekin duen harreman estu, ia menpekotasunezko hori, eta hautu bat egitera behartuko du: edo Greta edo ni.\nHorrela hasten da Greta, eta hortik aurrera hainbat ustekabe eta zirrikitu gordetzen dizkigu, bizitzak ikuspegi ugari izan baititzake, eta aurpegi asko eskaini maitasunak. Jasone Osorok, bere lehenengo eleberri honetan, harreman-mota original bezain kilikagarri bati heldu dio, gizon-emakumeen arteko behar, kontraesan, nahi eta ezinetan sakontzeko. Begirada zinematografiko eta estilo iradokitzailea darabiltza egileak, prosa ederreko pasarteak eta elkarrizketa arinak tartekatuz; hala, aldika laztan aldika atximur egiten duen istorio honekin hegan jarriko du irakurlearen irudimena.


Garlic Gazte - Wikipedia, entziklopedia askea.\nGarlic Gazte (ガーリックJr, Gārikku Jr) Dragoi Bola manga eta animeko fikziozko pertsonaia da. Kolore argikoa, Lurra konkistatu nahi izan zuen bere aita mendekatzeko. Garlic Gazteren aita Kami-samarekin lehiatu zen ahalguztidunaren postua lortzeko. Etsai indartsuei aurre egiteko bere tamaina handituta dezake, indarra gehituz.\nMendekua gauzatzeko bere lehen saiakera Garlic Gazteren infernua pelikulan egin zuen eta Dragoi Bolei esker betiereko bizia lortu zuen. Garlic Gazte da desio hau betetzea lortu duen pertsonaia bakarra, gogoan izan behar baita Vegeta, Nappa eta Freezerek ere desio hau izan dutela seriearen uneren batean.\nKami-sama garaitzea lortu zuen eta Lurraren jabe egitea zen bere asmoa, baina Goku, Krilin eta Satan Txikik gelditu zuten. Garlic Gaztek berak Heriotzaren Zuloa sortu zuen bere etsaiak bertan betiko sartzeko baina Gohanek haserrealdi batean egindako erasoaren ondorioz bere tranpan erori zen.\nBaina zoritxarrez ez zen amaitu hemen bere mehatxua. 5000 mila urtean behin bere mundua Lurrarengana gerturatzen zela baliatuta beste lau gerlarirekin itzultzea lortu zuen: Spice, Vinegar, Mustard eta Salt. Kami-sama eta Popo botila txiki banatan harrapatu zituen eta mundu guztian zehar lanbro ilun bat zabaldu zuen. lanbro hau arnasten duen pertsona oro deabru bilakatzen da eta hogeita lau ordu baino lehen ez bada antidotoa hartzen, betiko deabru bilakatuta geratuko dira. Satan Txiki, Krilin etga Gohanek aurre egin zien ordea, eta deabrua berriz ere Heriotzaren Zuloan sartzea lortu zuten.\nPelikulan eta serien azaltzen den Z Gerlarien etsai bakarra da eta gainera sekula ez da hiltzen, betiereko bizia baittu Dragoi Bolei esker. Gainera berau da Son Gokuren laguntza gabe garaitzen den etsai bakarra, seriean agertzen denean Goku ez baitago Lurrean.\n1 Garlic Gazteren gerlariak\nGarlic Gazteren gerlariakAldatu\nGarlic Gazte Dragoi Bola Zn Lurrera itzuli zenean beronen jabe egiteko asmotan, lau borrokalari izan zituen berari laguntzen.\nTard (タード, Tādo) edo Mustard Dragoi Bola manga eta animeko fikziozko pertsonaia da, Garlic Gazteren soldaduetako bat da. Tamaina handieeneko deabruetakoa da. Dragoi Bola Zn Mustard Garlic Gazte eta beste hiru soldaduekin iritsi zen Lurrera eta, Popo eta Ahalguztiduna harrapatzen lagundu zuen. Garlic Gaztek Son Gohan akabatzeko agindu zien eta Satan Txikigatik izan ez balitz lortuko zuketen. Satan Txiki deabru bilakatu zela ikusita Ahalguztidunaren Jauregira joan eta han Gohan eta Krilin aurkitu zituen. Mustardek Saltekin batera Z gerlariak garaitu zituen, Krilini erraz irabazi zion. Gohanek suminezko eraso batez Salt garaitu zuenean, mustard Espazioko Gerlari txikia gelditzen saiatu zen, baina garaitua izan zen.\nDeabruen botere tipikoak zituen Mustardek (indarra, abiadura, erresistentzia...) baina bere ezaugari nagusia tamaina eta muskulatura ziren.\nZald (ゾルド, Zorudo) edo Salt Dragoi Bola manga eta animeko fikziozko pertsonaia da. Garlic Gazteren soldaduetako txikiena eta krudelena da. Dragoi Bola Zn Salt Lurrera Garlic Gazterekin eta lagunekin iritsi zen eta, Popo eta Ahalguztiduna harrapatzen lagundu zuen. Garlic Gaztek Gohan akabatzeko agindu zien eta lortuko zuketen Satan Txikigatik izan ez balitz. Satan Txiki deabru bilakatu zela ikusita Ahalguztidunaren Jauregira joan ziren eta han Gohan eta Krilin aurkitu zituzten. Salt Mustradekin batera Z gerlarien aurka borrokatu zen. Saltek Gohanen aurka egin zuen eta irabaztea lortu zuen. Errematatzeko beste eraso boteretsuago bat botatzean Krilin jarri zen bihen artean saiya txikia salbatuz. Krilin garaituta, Salt Z gerlariez trufatu zen eta berriz ere eraso berbera bota zion Gohani baina honek suminduta Masenko baten bidez erasoa itzuli eta garaitu egin zuen.\nDeabru guztien botere tipikoak zituen (indarra, abiadura, erresistentzia...) baina bere gaitasun nagusia tximista elektriko indartsua zen.\nGassu (ガッシュ, Gasshu) edo Spice Dragoi Bola manga eta animeko fikziozko pertsonaia da. Bera da Garlic Gazteren gerlarien burua eta indartsuena. Dragoi Bola Zn Spice Lurrera Garlic Gazterekin eta lagunekin iritsi zen eta, Popo eta Ahalguztiduna harrapatzen lagundu zuen. Garlic Gaztek Gohan akabatzeko agindu zien eta lortuko zuketen Satan Txikigatik izan ez balitz. Satan Txiki deabru bilakatu zela ikusita Ahalguztidunaren Jauregira joan ziren. Spice borrokatik kanpo mantendu zen, hortaz Tard eta Salt arduratu baitziren eta Gohanen benetako indarra ikusi zuen, harrituta. Satan Txikik Ahalguztiduna eta Popo askatzea lortu zuela ikusita Gohanen aurka hasi zen borrokan. Honek irabazi egin zion baina ez zen hil. Bere sorterriko influentziei esker, ordea, errekuperatu eta transformatu egin zen. Gohani eraso zion berriz ere eta oraingoan egoera larrian utzi zuen Espazioko Gerlari txikia. Baina Krilinen porrotaren ostean Gohanek bere sumin eta botere guztia askatu eta Spice eta Vinegar garaitzea lortu zuen.\nDeabruen botere tipikoak zituen (indarra, abiadura, erresistentzia...) baina bere botere nagusia bere ilea zuen. Ileaz eraso eta arerioak kinka larrian ezartzen zituen. Sorterriko influentziei esker errekuperatu eta tranformatu ere egin zitekeen, indarra eta tamaina handituz. Bere indarra egoera normalean 36 000koa zen eta eraldatuta berriz 56 700ekoa.\nVinegar (ビネガー, Binegā) Dragoi Bola manga eta animeko fikziozko pertsonaia da. Garlic Gazteren soldaduetakoa da eta bera da muskulatsuena eta handiena. Dragoi Bola Zn Vinegar Lurrera Garlic Gazterekin eta lagunekin iritsi zen eta, Popo eta Ahalguztiduna harrapatzen lagundu zuen. Garlic Gaztek Gohan akabatzeko agindu zien eta lortuko zuketen Satan Txikigatik izan ez balitz. Satan Txiki deabru bilakatu zela ikusita Ahalguztidunaren Jauregira joan ziren. Vinegar borrokatik kanpo mantendu zen, hortaz Tard eta Salt arduratu baitziren eta Gohanen benetako indarra ikusi zuen, harrituta. Z gerlariek Popo eta Ahalguztiduna askatu zituztela ikustean Krilinen aurka egin zuen eta irabazi egin zion, baina ondoren Gohanek garaitu zuen. Hau ez zen hil ordea, eta sorterriko influentziei esker errekuperatu, eraldatu eta Krilinen aurka egin zuen berriz ere, berriz irabaziz. Ondoren Spiceri Gohanen aurka egiten lagundu zion baina txikiak biak garaitu zituen.\nDeabruen botere tipikoak zituen Vinegarrek (indarra, abiadura, erresistentzia...) baina bere ezaugarri nagusia gorputzaren tamaina eta muskulatura ziren. Sorterriko influentziei esker errekuperatu eta tranformatu ere egin zitekeen, indarra eta tamaina handituz. Bere indarra egoera normalean 42 000koa zen eta eraldatuta berriz 78 000ekoa.\nAzken aldaketa 20 otsaila 2019(e)an, 04:07(e)tan\nOrriaren azken aldaketa: 20 otsaila 2019, 04:07.


Lau lagun epaituko dituzte, iaz Zubietako erraustegira egindako martxa batean parte hartzea egotzita | Gizartea | Berria\nLau lagun epaituko dituzte, iaz Zubietako erraustegira egindako martxa batean parte hartzea egotzita\nDesordena publikoak eragitea egozten diete. Erraustegiaren Aurkako Mugimenduak mobilizazioetara deitu ditu, epaituei elkartasuna adierazteko.\nIaz erraustegira egindako martxa Berria Tamaina handiagoan ikusi\nIazko irailean Zubietako erraustegira egindako martxa baten harira, lau pertsona epaituko dituzte, desordena publikoak egitea egotzita. Horietako bi Zubietakoak (Gipuzkoa) dira, bat Lasarte-Oriakoa (Gipuzkoa) eta bestea Donostiakoa.\nErraustegiaren Aurkako Mugimenduak salatu duenez, Ertzaintzak indarkeria erabili zuen egun hartan, era «baketsuan» protestan ari ziren herritarren aurka. «Erraustegien aurka mundu osoko 900 elkarte biltzen dituen GAIA aliantzak ere Ertzaintzaren bortizkeria salatu zuen», gaineratu dute.\nLau pertsona horiek epaitegietara deituz, Eusko Jaurlaritzak eta Gipuzkoako Foru Aldundiak herritarrak «beldurtu» nahi dituztela nabarmendu du Erraustegiaren Aurkako Mugimenduak: «Protesta sozial erabat zilegia kriminalizatzeko ahalegina da». Borrokan jarraitzeko konpromisoa ere hartu dute, indarkeriarik gabe, baina «ereduen talka» eraginez: «Etsita eta etxean nahi gaituzten arren, protestan jarraituko dugu».\nEpaiketarako zitazioa jaso duten herritarrei elkartasuna adierazteko mobilizazioak egingo dituzte. Hain zuzen, Donostiako, epaitegiaren aurrean elkartuko dira, abenduaren 4an, 11:00etan eta abenduaren 9an eta urtarrilaren 9an, 10:30ean, Egian.\nAlbiste hau Zubietako erraustegian suzko proben hasieraren biharamunean dator. Izan ere, atzo hasi ziren lehenengo aldiz zaborra erretzen, probetan. Erraustegiarekin «zaborraren arazoa» konpondu beharrean, «beste arazo larri bat» sortu dela sentitzen dute, eta hurrengo belaunaldiei eta inguruan bizi diren milaka eta milaka herritarrei «modu larrian» eragingo diela. «Protesta sozialen aurkako epaiketen gainetik, guk argi dugu: erraustegirik ez!», gaineratu dute.


Eneko Atxaren eskutik dator ENEKO Bilbao, sukaldariak Euskalduna Jauregian daukan jatetxe berria - ENEKO Bilbao\nEneko Atxaren eskutik dator ENEKO Bilbao, sukaldariak Euskalduna Jauregian daukan jatetxe berria\nSukaldariak ofizialki inauguratu de bere espazio gastronomiko berria, Euskalduna Jauregian.\nKartako platerak sukaldariaren lurraz, bere kulturaz eta bere tradizioez mintzo dira, euskal ekoizleez eta haien lanaz.\nENEKO Bilbao jatetxeak sukaldaritza bizkaitar tradizionala dauka oinarri; antzinako errezetak, modu dotore eta zuzenean aurkeztuak, Enekoren sukaldaritzaren indar guztiarekin.\nProiektu oso pertsonala da, non, gastronomiaren bitartez kultura, ingurua eta bikaintasuna uztartzen diren. Sukaldariak eta bere lantaldeak sukaldaritza bizkaitarraren mamia eman nahi dute ezagutzera, modu dotore eta berritzailean, nazioartean erakutsi eta\nEnekok bere sukaldeko oroipen propioaren parte diren platerak berreskuratu eta eguneratzeko duen gogoan oinarritzen da proiektuaren nortasuna; haurtzaroan bizi eta bertatik jasotako errezetak, ikuspuntu xume, dotore eta\nkalitate gorenekotik landuta.\nENEKO Bilbao jatetxe berriaren bitartez, Euskalduna Jauregiko bostgarren solairutik, gastronomia bizkaitarraren mamia berreskuratu eta aldarrikatu nahi du sukaldariak bere lantaldearekin batera, hari berriz bizia emateko.Euskalduna Jauregia, gainera, plataforma perfektua da sukaldaritza bizkaitarra mundu mailan ezagutzera eman eta zabaltzeko.\nSukaldariaren lurraz, kulturaz eta tradizioez ari den karta bat da, euskal ekoizleez eta haien lanaz jarduten dena. Egungo proposamen bat, Enekoren sukaldaritzaren oinarrietatik sortua: zaporea eta teknika. Karta klasikoa eta dastatzeko bi menu uztartzen dituen egitura batekin, Bizkaiko errezeta-liburu tradizionaletako parte diren errezetak gozatzeko aukera izango du mahai-lagunak: pil-pila, sukalkia, intxaur-saltsa… denak ala denak ikuspuntu dotore eta zuzen batekin aurkeztuak. Karta bizi eta aldakorra da gainera, dinanikoa, non produktuen sasoia eta janaritegi bizkaitarreko produktuen aniztasuna diren protagonista nagusiak.\nBilboko erdialdea begi-bistan duen espazio ireki bat, non bezeroei ongi etorria ematen, jantokian integratua daukan sukaldea bera dagoen. Mahaikide bakoitzak esperientzia perfektua izan dezan, Patricia Urquiola nazioarteko barne-diseinatzaile entzutetsuaren kolaborazioa izan du Enekok. Hala, tradizioa eta modernitatea uztartzen ditu espazioak, eta euskal kulturaren\nidentitate-kanonei erantzuten die, elkarte gastronomikoetan, arrantzaleen itsasontzietan, baserrietan eta horien sukaldeetan inspirazio hartuta espazio desberdinduak sortzeko.\nOsagai guzti horiei esker, egungo Bilborako pentsatua dagoen jatetxea da ENEKO Bilbao; espazio kosmopolita bat, bilbotarrek beren gastronomiaz goza dezaten eta bisitariek berau ezagutu eta ahatz ez dezaten.\nENEKO Bilbao jatetxeari buruzko berriak jaso zure e-postan


Oligochaeta - Wikipedia, entziklopedia askea.\nOligoketo (Oligochaeta) anelidoen filum-eko izen bereko klaseko metazooez esaten da. Gorputz biribil luzexka eta eraztunez eratua izaten dute, hankarik edo beste luzakinik gabea. Hiru ordena biltzen dira klase honetan, lunbrikulidoak, moniligastridoak eta haplotaxidoak. Zizarea da klase honetako animaliarik ezagunena.\nNaididae / Tubificidae Vejdovsky, 1884 (tartean Naidinae Ehrenberg, 1831)\nAiloscolecidae Bouché, 1969 (tartean Komarekionidae Gates, 1974)\nLumbricidae Claus, 1876 (tartean Diporodrilinae Bouché, 1970; Eiseniinae Omodeo, 1956; Spermophorodrilinae Omodeo & Rota, 1989; Postandrilinae Qiu & Bouché, 1998; Allolobophorinae Kvavadze, 2000 and Helodrilinae Kvavadze, 2000)\nHormogastridae Michaelsen, 1900 (tartean Vignysinae Bouché, 1970 and Xaninae Diaz Cosin et al., 1989)\nCriodrilidae Vejdovsky, 1884 (tartean Biwadrilidae Brinkhurst & Jamieson, 1971)\nOcnerodrilidae Beddard, 1891 (tartean Malabariinae Gates, 1966)\nAcanthodrilidae Claus, 1880 (tartean Diplocardiinae Michaelsen, 1900)\nOctochaetidae Michaelsen, 1900 (tartean Benhamiinae Michaelsen, 1895/7)\nMegascolecidae Rosa, 1891 (tartean Pontodrilinae Vejdovsky, 1884; Plutellinae Vejdovsky, 1884 and Argilophilinae Fender & McKey-Fender, 1990)\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014-5-4 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.


Erraustegiaren lapurreta? Ez nire izenean! - Hernanin Zero Zabor\nAgiña(e)k uztaila 14, 2016(e)n argitaratua. Ordua: 9:30\nUztailaren 28an, ez bada tartean trumoi handiren bat, egingo dute –ez da gertatuko berez, norbaitek norbaitentzako zerbaiten truke eginen du– Zubietako lapurreta handia, gaur hasi eta 2051a arte Gipuzkoan biziko diren herritar guztiak zorpetuko dituen ebasketa itzela. Eta nik diotsuek diru publikoen lapurroi: ez nire izenean.\nEsku artean daukat Deloitte “aholkularitza” (sic) enpresak GHKri prestatutako “Informe de fiscalización previa del gasto y certificado de existenc...” zeinaren 8. orrialdetik aurrera kontatzen den guri eta gure ondorengoei eta gure ondorengoen ondorengoei nola pagaraziko dizkiguten uztailaren 28an perpetratuko zen zor alferrikako eta ilegitimo berriaren ordainak, zaborraren kontratisten preso geratuko diren gure udalen bitartez. Zeren eta gure udalek 2051 artean…\n– udalentzako zor horren ordainketak lehentasuna edukiko du beste edozein gasturen aurretik, berdin dio sozial edo beste.\n– udalek ezingo dute aurrekonturik onartu baldin eta ez badu GHKk segurtatzen zaborren kontratisten urteko ordainketak lehentasunez lotuta daudela.\n– udalen batek GHKtik irten nahi badu, pagatu beharko dio –separatzearen gastuekin– 2051a arte onartutako kostua eta bera joateagatik gainerako udalei eragindako edozein aldaketa.\nUztailaren 28an Zubietako erraustegiaren esleipena sinatuko duzuen Foru Aldundiko, GHKko, mankomunitateetako eta udaletako agintariok: alternatiba garbiago, merkeago eta osasuntsuagoa badela ondo demostratu denean, egin beharrik ez dagoen erraustegia eraikitzeko zor ilegitimo bat onartzera zoazte, kontratista pribatu handiei opari egiteko Gipuzkoako instituzioak eta herritarrak kaltetzera zoazte, erabaki kriminal bat onartuko duzue.\n[Pello Zubiria Kaminok Argian plazaratua]


Leioaztar langilea hil da lan istripuz Erandion - leihoa.info\nMakina batek harrapatuta hil da 41 urteko langile leioaztarra\nGaur asteazkena lanean zegoen langile baten heriotza gertatu da Erandioko Cables y Alambres Especiales entrepresan. Makina batek harrapatua izan ondoren hil da Leioako bizilagun zen langilea. 41 urteko pertsona ezaguna zen Leioan, saskibaloian jokalari eta hainbat talderen entrenatzaile izan zelako.\nHeriotza honekin gutxienez 43 dira lan istripuz urte hasieratik langileak Euskal Herrian.\nLAB sindikatuaren salaketa\nLAB sindikatu abertzaleak prentsa ohar bidez adierazi duenez, hau bezalako istripuak “ez dira puntualak ez eta kasualitatez gertatzen. Arazo estruktural baten aurrean gaude, lan harremanen eredu zehatz bati erantzuten diote, eta eredu honetan arriskuan daude langileen osasuna eta bizitza.”\nLABek “prekarietateak hil egiten duela” salatzearekin batera “erantzuleak egon badaudela eta istripuak ekidin ahal eta behar direla” dio. “Istripu honek erantzule zehatzak ditu, Cables y Alambres Especiales enpresa eta Vicinay taldea”, bere oharrean dioenez.\nIstripua gertatu den enpresan “hamarkadetan zehar luzatu den inbertsio faltak asko kaltetu ditu makinak eta instalazioak eta ondorioz, bizitza arriskuan jarriz joan behar izan dute lanera langileek egunero”, sindikatuak salatzen duenez, “eta lan istripuak konstante bat izan dira azken urteotan”. Horren guztiaren aurrean, “salaketak egin ditugu, makinak gelditu ditugu eta enpresaren erantzuna izan da langileen ordezkariak presionatzea eta istripuak ekiditeko prebentzio neurririk ez hartzea.”\nLAB sindikatuak “zero tolerantzia, kontrola eta zaintza exijitzen dizkiegu administrazioari” eta dei egiten du “artikula litekeen erantzunean parte hartzera eta lan-zentroetan lan-baldintza duinen alde borroka egiteko, irabazi enpresarialen gainetik langileen osasunaren alde egingo duen eredu bat helburu”.\nELA sindikatuak, bere aldetik, “egun langileek jasaten duten prekarietate egoerra” jarri du heriotza berri honen erantzule. Dioenez, “prekarietate hau lan erritmo jasanezin, jadunaldi amaigabe eta sektoreko hitzarmen nahiz prebentzio arautegiaren betegabetzeetan bilakatu ohi da”.\nHorregatik, eta “egoeraren larritasuna ikusirik, prebentzio legediaren betegabetzeen kontrol eta jarraipen neurriak berehalakoan ezarri ditzala” exigitzen dio ELAk Eusko Jaurlartizari. Bide batez, “lantokietan antolatu eta urtean 50etik gora lagunen bizitza aurretik eramaten duen bidegabekeriaren aurka borrokatzeko deia” luzatzen du.\nLeioan eta Erandion, zenbait eragilek mobilizazioak iragarri dituzte heriotza berri hau salatzeko. LAB sindikatuak konzentrazioa deitu du biharko, hilak 21, ostegunez, 12:00etan, enpresa erandioztarraren atarian. Eta ostiral arratsaldez Leioako zenbait eragilek mobilizazioa deitzeko asmoa adierazi dute.\nEkimenez beteriko asteburua Leioan : musika, kirola, Gure Esku eguna…


Buruhandi, musikari eta erraldoien kalejirak eman zien hasiera jaiei | El Diario Vasco\nTolosa GoierriBuruhandi, musikari eta erraldoien kalejirak eman zien hasiera jaiei\nBuruhandi, musikari eta erraldoien kalejirak eman zien hasiera jaiei\nHerriko gazteek gidatu zituzten erraldoiak. / ARGAZKIAK YARZA\nYARZA LIZARTZA. Viernes, 8 septiembre 2017, 09:03\nHerriko musikarien kalejirak, erraldoiekin eta buruhandiekin batera, eman zien hasiera Lizartzako Andre Mariaren jaiei. Manex, musika bandako kide gazteak bota zituen jaiei hasiera eman zien suziriak. Ondoren, soinu-jotzaileak eta musika bandako kideek Uberetako ermitatik atera ziren, herritarrekin batera, eta plazaraino iritsi ziren. Bertan, hainbat pieza jotzen jarraitu zuten buruhandiak haurren atzetik korrika egiten zuten bitartean.\nLizardi txistulari taldeak diana joko du goizeko 9:00etatik aurrera eta 13:30ean helduen bazkaria izango da. Iluntzeko 20:00etan haurren danborrada izango da. 21:30ean herri afaria egongo da eta gauerdian botako da jaien hasierako txupinazoa botako da. Jarraian helduen danborrada aterako da eta Zesumarekin dantzaldiak emango dio amaiera egunari.\nLa II Goierri Kopa Trail decidirá su palmarés el domingo en Idiazabal 45 haurrek hasi zuten atzo ikasturtea


Gipuzkoako Batzar Nagusiak - Eskultura\nArteari buruzko beste atal batzuk\nEgungo artea Gipuzkoan\nXIX. mendearen amaierako eta XX. mendearen hasierako euskal eskulturaren testuinguru horretan, bi izen agertuko zaizkigu beste guztien gainetik: Paco Durrio (1868-1940) eta Mogrobejo (1875-1910). Lehenak, Gauguin-en adiskide minak, inspirazio modernista nabarmena zuten piezen bidez bere bitxigile-lanari ekiten zion bitartean, eskulturagile gisa ere jardun zuen, eta esaterako, berak egina da Arriagaren omenezko Monumentua (Bilbo). Mogrobejok, bestetik, eragin modernista eta Rodinen aztarna ukaezina bateratuko zituen.\nHortik aurrera, originaltasunak eta produkzioak une larriak biziko dituzte, eta berrogeita hamarreko hamarraldia etorri arte itxoin beharko dugu, urte horietan nazioarte mailan garrantzia handia izan zuen mugimendu sortzailea sortu baitzen.\nMugimendu honek, belaunaldi dei diezaiokegun horrek, abstrakzioaren ildoa jarraitu zuen. Artista handiek osatzen dute talde hau: Ricardo Ugarte, Bruselako Europar Batasunaren eraikin berrirako hautatua; Nestor Basterretxea, Remigio Mendiburu, Leon Barrenetxea, Andres Nagel, J. M. Alberdi Urkaregi, Askasibar, Cobreros, Lopez Carrizo, Elguezua Julio Beobide zumaitarra.\nBaina beren garaikideengan eragin handiena izan dutenak Jorge Oteiza eta Eduardo Chillida izan dira. Euren lanak libreak eta originalak dira, eta lan horiek euren herrian nahiz beste kontinente batzuetan egin dituzte. Beren materialik gogokoenak ondokoak dira: burdina, zementua, zura eta harria.\nJorge Oteiza Orion jaio zen 1908an eta Donostian hil 2003. urtean. Oteiza eta bere lanak XX. mendeko bigarren zatiko abangoardia artistikoan eragina izan dute. Esperimentuarekin eta arte garaikideak gizartean eduki duen eginkizun transformatzailearekin konprometituta dagoen artistaren ospea hartu zuen.\n1957an São Pauloko IV. Bi Urteko Nazioarteko Sari Nagusia lortu zuen, eta garai horretan espresionismoa eta figurazioa alde batera uztea erabaki zuen, geometria arrazionalean oinarritutako abstrakzioan barneratzeko. 60. hamarkadan eskultura alde batera uztea erabaki zuen eta artista kolektiboak sortu eta indartzeari ekin zion, Gaur taldea sortu zuen esaterako.\nEuskal kulturarekin duen konpromisoak eraginda, haren defentsaren aldeko mugimendu eta jardueretan buru izango dugu. Testuinguru horretan mugituko dira Euskal Eskolako taldeak, probintzia bakoitzean osatuak. Aipatutako Gaur taldea izan genuen aktiboena, eta horren barruan ditugu Oteiza, Chillida, Basterretxea, Zumeta edo Balerdi bezalako izen handiak. Aldi berean, beste profesional batzuekin batera parte hartuko du hainbat hirigintza-proiektutan, hala nola Errenteriako Foruen Plazan edo Madrilgo Kolon Plazan. 1972. urtean eskultura-lanari ekingo dio berriro\nOteizaren lanen artean honakoak aurki ditzakegu: monolito monumentalak (Preso politiko ezezagunaren monumentua), kaxa geometriko eta "hustuak" edo eraikinak (Kaxa hutsa), erredukzionismoaren eta hutsaren protagonismoaren gailurra liratekeenak.\nEduardo Chillida (Donostia, 1924-2002) arteari egindako ekarpenagatik eta utzitako legatuagatik artista unibertsala da. Gauza materialen eta gauza espiritualen artean oreka sortzen zuen, horretarako, lurrez, burdinez, altzairuz, granitoz, hormigoiaz eta baita argiaz ere baliatu zen. Horrekin guztiarekin, bere ingurunera egokitutako espazio intenporalak sortu zituen.\nBere produkzioaren barruan hiru alderdi garrantzitsu nabarmendu genitzake: espazioaren definizioa, beharbada arkitekto gisa izan zuen heziketaren ondorio, edo agian, Henry Moore eskulturagileari zion miresmenaren (berak aitortua) eta harengandik jasotako eraginaren ondorio; primitibismo bortitza, Brancusi-rekin bat datorrena, eta azkenik, obraren kokapen ezin egokiagoa. Izan ere, 1966. urtetik aurrera arkitekturaren, eskulturaren eta espazio publikoaren artean biziko da. Beste artista batzuen aldean, Chillidak obraren barruko parte-hartzaile aktibo gisa ikusten du espazio publiko hori.\nBere lehendabiziko erakusketa Parisen burutu zuen 1950ean, Pilar Belzunce-rekin ezkondu zen urte berean.\nChillida-ren obra zabala da, jaso dituen sari kopurua eta mundu osoan zehar egin dituen erakusketa kopurua bezala. Bere bizitza osoan zehar existitzen diren ia sari guztiak jaso ditu: Venezioako Bi Urtekoa, Kandinsky saria, Wilhem Lehmbruck saria, Asturiasko Printzea saria, Kaiserring alemaniarra, Japoniako Sari Inperiala. Bere lanak mundu osoko hogei museo baino gehiagotan daude eta atzera begirako erakusketak ospatu dira Houston eta Berlin-en, Madril eta Caracas-en, Londres eta Palermo-n.\nBere eskulturak itsasoaren aurrean daude, esaterako, Donostian, edota mendian, Japonen esaterako, baita Washington, Paris, Lund, Munster, Madril, Palma, Gernika edo Berlin-en ere. Bere obrari buruz idatzi dute arkitekto, matematikari eta filosofoek, esaterako, Martín Heideggeer eta Emile Cioran-ek, edota Octavio Paz bezalako olerkariek.\nArtearen eta gune publikoaren sinbiosia Donostiako harkaitzetan ikus daiteke, non 1977an Haizearen orraziak ezarri zituzten. Egileak berak obra honi buruz "naturari irekia dagoela" dio, olatuen eta haizearen ekintzaren bidez natura horrek esku hartzeko aukera ematen baitu, haren oinarrian irekitako zuloetatik barrena sartzean hotsak eginez, eta metalaren jatorrizko egoera eraldatuz. Egileak, hain zuzen ere, ez du prozesu hori eragozteko inolako asmorik izan, osotasun guztiari espresibotasun handiagoa ematen diola irizten baitio.\nAipatzekoa da, 2000ko irailean Chillidak Hernanin ireki zuen estalperik gabeko museo zoragarria, Chillida-Leku, artearen munduan eginiko urteei amaiera ona emateko.


Buztinezko Pipak Gipuzkoan\n1999. urtean ARKEOLAN zentroak berak burura eramandako Erdi Aro osteko arkeologia ikerketak ezagutarazteko HURBIL bildumari ekin zion “ GIPUZKOAN AURKITUTAKO BUZTINEZKO PIPAK. Arkeologikoki eta tipologiaren arabera katalogatzeko hurbilketa ” izenburupeko lan monografikoarekin. 1968 eta 1995 bitartean bideratutako interbentzio arkeologikoetan aurkitutako 340 pipa zatikiz osatutako katalogo bat zen. Zegokion irudiz lagundurik, pieza bakoitza atal bi zituen fitxa baten bidez erregistratu zen: fitxa bat deskripzioa egiteko eta beste bat datazioa emateko eta tipologiarekiko hurbilketa bar egiteko, horretarako geure datazio metodoa aplikatu genuela. Azterketa-lan honek, penintsularen markoan mota honetako lehenak, geroago aurkitutako aleak identifikatzeko eta datatzeko erraztasunak eskainiko zituen; egun ez du etenik hasierako izaera aitzindariak.\n1996tik gaur egun arte bideratutako jarduera arkeologikoen ondorioz egindako aurkikuntza berriek aukera ematen dute Holandan fabrikatutako buztinezko pipak nagusi zirela baieztatzeko. Ondotik zetozen Ingalaterran eta Frantzian egindakoak; gehienak XVIII. mendean egindakoak dira, eta ondotik agertzen dira XVII. eta XIX. mendeetan egindakoak.\nPipa mota honek bere bilakaera ezagutu zuen XVI. mende amaieraren eta XVIII. mendearen erdialdearen artean. Pipa fabrikatzen hasi zirenean ontzixkak txikiak ziren, upelaren formarekin eta tutu laburrekin, kanpo eta barne diametro handiarekin, ontzixkarekiko angelu kamutsean. Pixkana-pixkana tutuak luzatu egin ziren pita gehiegi berotu ez zedin, barne diametroa txikitu egin zen eta ontzixken neurriak handitu; ontzixkak tutuaren perpendikularrean egokitzen ziren.\nGipuzkoako hamabi udalerritan aurkitutako pipek osatzen dute erreferentziazko bilduma arkeologikoa.\nGipuzkoa. Aztertutako pipak aurkitu ziren herriak\nPipa hauen hornikuntzak nazioarteko merkataritza izaerako eragiketa multzo bat eskatzen zuen, eta Gipuzkoako lurraldearen kokalekuak erraztu egiten zituen eragiketa horiek, Pirinioetako igarobide naturalean bezalako aurkientza estrategikoan egonik giltzarriarenak egiten baitzituen Europaren eta penintsularen barruko aldearen artean. Aldi berean, Atlantiko aldera ere zabalik zegoen Bizkaiko golkoaren esparruan zuen kokalekuagatik; halatan, Ipar itsasoko urekin bat egin eta historian luzaroan iraun zuten merkataritza bideak garatu ahal izan zituen.\nOntzixken forma zehazteko hainbat tipologia bereizi behar izan ziren, eta apaindura izaerako motiboak eta fabrikatzaileen markak aztertu ziren. Sortuak izan ziren lekuaren arabera, jarraian azaltzen dira pipon ezaugarriak.\nArkeolan © 2005 -Política de Privacidad


Ostegunean jarriko da martxan San Juan kalearen eta Jardiñeta auzoaren arteko igogailua — Eibarko Udala\nOstegunean jarriko da martxan San Juan kalearen eta Jardiñeta auzoaren arteko igogailua\nAzpiegitura berriak hobetu egingo du auzo horretako bizilagunen eta ikastetxeetako ikasleen irisgarritasuna.\nOstegun honetan, apirilak 4, jarriko da martxan San Juan kalea Aldatzerekin eta Jardiñetarekin lotzen duen igogailu publikoa, amaiera emanez Eibarko erdigunearen eta Jardiñetaren arteko irisgarritasuna hobetuko duen egitasmoari; igogailuak, gainera, Aldatze eta Jardiñeta inguruan dauden ikastetxeetako ikasleei ere zerbitzua emango die. Igogailu honen eraikuntza-lanak joan den urtearen erdialdean hasi eta martxoan amaitu dira, obra-zuzendaritzak iragarri duenez. Konplexutasun handiko proiektua izan da; izan ere, sarbide berria sortzeaz gain, berrurbanizatu egin da igogailutik hasi eta Itziorainoko gune guztia.\nHalaber, igogailuaren erabiltzaileen segurtasuna bermatzeko asmoz, sareta plastifikatu bat jarri da pasarelaren barandan, eta datozen asteotan panel batzuk jarriko dira egitura apaintzeko eta segurtasun handiagoa emateko.\nLanak egin dituen enpresa Obras Especiales Edificación e Infraestructuras izan da, eta kostua 849.092,89 eurokoa (BEZa barne). Igogailua Julian Etxeberriako 1. (Telefonikako eraikina) eta 3 zenbakien artean dago eta 26 metro baino gehiagoko altuera hartzen du Aldatzeraino. Igogailuaren eta Aldatzeren artean dagoen trenbidearen gaineko espazioan pasabide metaliko bat jarri da 11,50 metrokoa. Igogailuak hamahiru lagunentzako edukiera du (1.000 kilo).\nMiguel de los Toyos alkate jaunak adierazi duenez, proiektu honekin, Eibarko Udalak erantzun bat ematen die Jardiñeta auzoko bizilagunei, “eta aldi berean ahalbidetu egiten du herritarrekin hartutako konpromisoa betetzea eta baita aurrera jarraitzea Udalak herriko auzoen irisgarritasuna hobetzeko planean, bai eskailerak eta arrapala mekanikoekin, bai igogailu publikoekin. “Hobetze-plan horretan —gehitu du De los Toyosek— Eibarrek segitzen du aitzindari izaten”.\nIzan ere, eta Jardiñeta auzoan bertan, Injelan enpresa amaitzen ari da bi igogailu berri eraikitzeko egitasmoaren idazketa. Igogailu horiek hobetu egingo dute inguru horren irisgarritasuna eta kale horretako 29, 31, 33 eta 35. zenbakietan kokatuko dira, auzoaren goi alden.\nSan Juan kalearen eta Jardiñeta auzoaren arteko igogailu berria.\netiketak: San Juan, Jardiñeta, igogailua, irisgarritasuna


«Nobela beltzarekin hasi, eta egon nintzen hamar urtez publikatu ezinik» | Kultura | GARA\nParisen sortu zen 1932. urtean. Frankismo garaian hasi zen euskaraz idazten eta garaiko idazle berritzaileen artean kokatu zen. Euskal nobela beltzaren aitzindarietako bat da, eta genero horretako liburu berri bat argitaratu du Pamiela, Maiatz eta Hilbeltzarekin, «Zaldi beltzak zeruan».\n«Nobela beltzarekin hasi, eta egon nintzen hamar urtez publikatu ezinik»\nBaionako bere etxean, liburuz eta dokumentuz inguratuta, eta “Zaldi beltzak zeruan” liburua abiapuntu hartuta, XX. mendeko bigarren erdialdean euskal literaturaren inguruan izandako gertaerak eta bizipenak ekarri ditu gogora Txomin Peillenek. Argitalpen berri honetan euskal nobela beltzaren hastapenetan izan zen “Gauaz ibiltzen dana” (1967) liburuaren kapitulu batzuk biltzen dira, bost ipuin berrirekin batera.\nUrte batzuk badira ez duzula libururik argitaratu. Nola abiatu zen proiektu berri hau?\nBesteek erabaki dute eta deitu naute. Migel Elustondok esan zuen bazela 50 urte “Gauaz ibiltzen dana” publikatu nuela. 1964an sari bat izan eta hiru urtera argitaratu zen. Liburu hau lasterrena izan zen, zeren batzuetan nire liburuek hamar urte behar zuten argitaratzeko; Parisen egonik zaila zen.\nDenbora batean banituen sei liburu izkiriatuak euskaraz eta ezin publikatuz, saiakerak eta eleberriak. Nahikoa zela erabaki nuen eta asperturik izkiriatu nuen liburu bat espainolez, 400 orrialde eta argazki, sinesteei buruz. Nire obra nagusia izan behar zena, eta espainolez egin dut, hara! Orain damutzen zait. Gainera, ez da publikatu, lodiegia zela erraten zidaten.\n«Gauaz ibiltzen dana» liburuko hiru kapitulu hautatu dituzu. Nola egin duzu hautaketa?\nMantsoegi zen hasiera eta azkena, eta eman dut erdian dagoena, hilak dauden lekuan.\nBost ipuin beltzek osatzen dute liburua.\nBat duela bost urte idatzia da, eta besteak joan den urtean. Iaz hartu ninduen horrelako enbeia batek, eta horiek idatzi nituen. Maiatz-entzat idatzi nituen, Maiatz akuilua baita, denetarik idazten ahal da, seriorik ez, adinarekin seriotasuna galtzen da.\nLiteratura beltza da heriotzak direlako. Ipuin horietan ez naiz saiatzen probatzen detektibea pertsonaia argia denik, batzuetan oker egiten du eta hil bat gertatzen da. Niretzako da erakustea aldi berean gizartea nola den, nola bihurtzen den, zer pentsatzen duen gertaeraz; nola zegoen jendea hilari buruz eta nola portatzen den. “Gauaz ibiltzen dana” nobela beltzarekin hasi nintzen, eta egon nintzen hamar urtez publikatu ezinik. Idatzi nuen zeren eta asea nintzen kostunbrismoarekin. Idazten zen probatzeko baserrietan jendea bertutean bizi dela.\nGertatu nintzen jende batzuekin; bata jesuita zen, eta bestea jesuita izana, eta biek erran zidaten: “Zuek idatzi behar duzue Miranderekin, guk ezin ditugunak idatzi. Erakutsi euskaldunak besteak bezalakoak direla, eta euskal gizartea ez dela besteak baino hobea”. Beti bazen eredu izan beharra eta Euskal Herriaren ospea salbatu beharra.\nNi zurikeria horren kontra nintzen; banekien nola zen Zuberoan bizi izan nintzelako hiru urtez. Liburu honetako istorioetan bada bat Zuberoan gertatua, itsusiena. Auzoak kontatu zidan nola burges batek umea egin zion neskame bati eta erran zion neskameari haurra abandonatzea zakur goseekin. Hori kontatu zidan anderea behin bordako belar sabaian etzan zen nekatua, eta entzun zuen zaldi batean etortzen gizon aberats bat eta neskame bat haurra besoetan zuela. Zakurrak niniaren jaten ari zirela ikusi zuen, eta gero etorri zirela zakurren bila. Gero, jaitsi zenean, ikusi zuen izutua haurraren odol eta puskak. Istorio beltza, eta bizi izandakoa da. Beste gehienak fikziozkoak dira. Horrelako gauzak gertatzen dira Euskal Herrian ere, eta ez soilik Mexikon kartelekin, eta hori kontatzen dut ere. Horrelako gauza itsusiak beti idatzi ditut. Beltza sinbolikoki itsusia da, eta guk “zuri” erraten dugu, zeren eta hipokresiari “zurikeria” deitzen diogu. Ni ateoa naiz, baina sinisten dut gu erdi aingeru eta erdi deabru garela; batzuetan isilarazten dugu bata eta mintzarazten dugu bestea.\nEuskal literatura beltzaren hastapenetan izan zinen.\nEz nintzen lehenbizikoa, baina lehenagokoak samurragoak ziren, zeren eta Loidi Bizkarrondorekin ez zen hiltzailerik izan, baina ez zen klasikoa. Garaietan ez zen erraza klasikoa izatea. Garaian autozentsuratu behar genuen. Sari batean aurkeztu nuen, baina banekien ez bazuen irabazten ez zela publikatuko, komunista baten istorioa izanik.\nGaur egun, aldiz, anitz garatu da literatura beltza.\nBai, asko. 1970. urtean hasi zen. Xabier Gereño eta hasi ziren, gogoan ditugu Arretxe, Edorta Jimenez... orain bada zernahi. Badira batzuk anitz idatzi dutenak. Itxaro Bordak bost idatzi ditu, eta seigarren eta azkena abiatu duela uste dut. Nire azken produkzioa ipuinak dira, eleberriak zortzi egin ditut, eta nahikoa.\nZentsura oso gogorra zen garai horietan.\nBai, bazen Gipuzkoan zentsura oso gogorra. Kontatzen dute lehenbiziko euskal liburua argitaratu zena Elizakoa izan gabe, Jon Etxaideren “Itxaropenak”, separatismotik interpretatzen ahal zena, Madrilgo zentsore batek argitaratu zuela, eta Gipuzkoan.\nZerbait argitaratu behar zelarik baziren bi gauza, klero argia eta klero iluna. Klero ilunetan gazteria ustelduko zuten liburuak bazirela esaten zuten, eta ez ziren argitaratzen, zeren euskaldun batzuek salatzen zuten. Aldiz, idaztera bultzatzen gintuen klero argia ere bazen, Nemesio Etxaniz, Salbatore Garmendia, Salbatore Mitxelena eta Jokin Zaitegi. «Zuek idatz guk ezin ditugunak», erraten ziguten.\nZuri ere esaten zizuten gazteria ustelduko zenuela?\nBai, bai, Igela aldizkariari bai; irakasten genituen gauza txarrak. Bagenuen kronika bat, “Nola laguna lapurtu” eta hor ematen genituen timo guztiak barre egiteko, umoristikoa zen, baina gazteei bizioa erakusten geniela erraten zuten. Batzuetan esan behar duzu parodia bat dela, irri egiteko dela. Umorea behar da, Euskal Herria umoristikoa da kasu ematen bada.\nGaur egun ere zentsura badela uste duzu?\nBai, badago. Garai hartan ez zen etsairik idazleen artean; gaur badira etsaigoak, jende batzuk baztertuak dira. Batzuetan ahaztu egiten dira batzuk, Xabier Gereño edo Edorta Jimenez bezalako batzuk. Pixka bat bazterrean, horiek ez dute enpresaririk arduratzen direnak beraien obrak ezagutarazteaz. Bigarren mailako idazleak bezala emanak dira.\nDenetarik idatzi behar da. Andima Ibiñagabeitia Idoiaga bizkaitarrak, hark egin ninduen euskal idazle, berak bultzatu ninduen. Berak erraten zuen sakristau usaina kendu behar zitzaiola euskal literaturari. Bagenituen lagunak apaizen artean, eta laikoen artean etsaiak. “Egan” aldizkarian argitaratu genituen gauza batzuk, ez baitzen zentsuratua gehienbat. Mitxelenak kasu egiten zuen, hala ere; ez zuen “Haur besoetakoa” argitaratu nahi izan, bestela “Egan” galduko zelakoan. Bitxia da euskal mundua.\nZer iritzi duzu Txillardegi omentzeko Donostiako Udalaren inguruan izan den polemikari buruz?\nEz du suerterik izan Txillardegik; alde batetik, ez da euskaltzaina izan, aurkeztu zen eta hiru laurdenak elizgizonak ziren, orduan ez zen sartu lehenbizikoan. Bigarrenean aurkeztu zuten eta ez zuen nahi izan, eta hirugarrenean esan zuen nahikoa zela. Hor izan ziren atzean gauza batzuk.\nHau lotsagarria da, ETAkoa izan delako debekatua dela? Idazle bat idazlea da, eta beste gauza bat politika da. Ez dira nahastu behar literatura eta politika, nahiz eta gauza batzuk agertzen diren, baina gehienetan ez dugu propaganda-libururik idazten. Hori beste gauza bat da; zer idatzi eta norentzat idatzi behar da? Nork irakurtzen du? Jende gutxik.\nJoseba Sarrionandiak egin du zure liburuaren hitzaurrea.\nElkar ikusi genuen Habanan, eta berak erran zidan ez nuela ezer argitaratzen. Hor zegoen Peio Eltzaburu eta argitaratu behar nuela esan zidan. Inportantzia handia du nire bizitzan Josebaren ibilbideak, lagundu baitut behin; hamazazpi urterekin etxera etorri zen, Santa Grazira. Josebarekin harremanetan egon ginen Pott bandan, eta giltzapean zenean idazten nion; literaturazko gauzak idazten genituen, eta gauza asko aipatu genituen, baditut gutunak gordeak. Liburuxka bat egin nuen berari buruz, baina ez du nahi argitaratu dezadan. Kontatzen nuen bere ihesa eta dena. Geroztik aritu ginen emaztearekin bisitatzen.\nZer iruditzen zaizu hitzorduan zutaz esaten duena?\nOngi ikusi duela; deskubritu dut ni nor naizen haren idatzian. Zuk ez dakizu sekula nor zaren, besteek esan behar dizute batzuetan nor zaren, ez baitzara konturatzen. Ni aurrera joaten naiz, ez dut astirik hartzen irakurtzeko, idazten ari naiz, eta kostatzen zait, ez dut erraz idazten, lan egin behar dut eta beti hobeki egin behar dudala, hau landu eta bestea kendu. Hori bereziki eleberrietan; ipuina errazkiago egiten da.\nLiburu honetan «Gauaz ibiltzen dana» eleberriko kapituluak berridatzi dituzu, egungo euskara batura egokitzeko.\nBerriz izkiriatu behar izan dut, euskara aldatu baita. Mintzaira kanbiatzen da, euskara batuan eman behar izan dut. Euskaraz gain, beste gauza asko aldatu dira; gure gazte denboran ez genekien ze hizkuntzatan idatzi behar genuen. Ni hasi nintzen gipuzkera osotuan idazten, eta “Gauaz ibiltzen dana” horrela da, eta Iparraldeko gauza txiki batzuk sartu nituen. Grafia aldetik ere “h” batzuk, ez zen “h”-rik baina demostratibo batzuetan kasu batzuetan sartu nituen, eta leku izenetan ere bai.\nGero, Aita Villasantek eta Federiko Krutwigek erran zidaten behar nuela lapurtar klasikoz idatzi. Bat egin nuen, eta horrekin aski. “Itzal gorria” ere euskara batuan eman dut eta berriz argitaratu da. Liburu hori kostatu zitzaidan, bost urte edo pasatu nuen hori idazten, eta sari bat izan nuen, harritu nintzen. Sari bat izaten zenean publikatzen zen, eta ez zen zentsuratik pasatzen, eta horri esker publikatu zen, zeren eta Parisen bizi den komunista euskaldun baten bizitza eta heriotza kontatzen ditut. Itzultzen da Eibarrera Gerra Zibilean borrokatzera, frankismoaren kontrako borrokak eta dena agertzen dira.\nNahi dudanean pentsaera moldatzen da edozein mintzairatan, baina pentsatzen dudanean bakarrik niretzat Zuberoako euskara erabiltzen dut, amak erakatsia. Hamalau urtetan ahantzia nuen, baina ama beti mintzatzen baitzen gurekin euskaraz; aita, aldiz, beti frantsesez; euskararekin denbora galtzen genuela esaten zigun. Etsipenarekin erraten zuen Zuberoan ez zela gerorik, ez zen dinamikarik garai horretan.\nEuskara ezberdinen ezagutza zabala duzu. Zubereraz pentsatzen duzu, gipuzkeraz eta lapurteraz idatzi duzu, eta orain batuan. Zenbat euskalki menperatzen dituzu?\nEuskalki bakarra menperatzen dut, zuberera, eta besteak ahal bezala; beti, bizitza guztian, ikasten da. Aita Villasantek erraten zidan nola idazten ahal nuen literatura beltza euskaraz, hiztegirik ez genuela horretarako, giro bat esplikatzeko beste munduetan, baina erran nion Shakespearek ez zuela problemarik izan.\nEuskaltzain urgazle bihurtu zinen 1961ean, euskaltzain oso 1988an eta euskaltzain emeritu izendatu zintuzten 2017an.\nDavant ni baino lehen sartu zen, baina ni euskaltzain zaharrena naiz adinez. Parisen nintzen eta urgazlea izan nintzen, lan batzuetarako, euskaltzainak osoko bilkuretan agertu behar baitira.\nEuskara batuaren eta euskalkien arteko erabileraren eztabaidaz zer iritzi duzu?\nUste dut askotan batura pasatu behar dugula, ez dugu bestela elkar konprenitzen. Leku bakoitzean saiatzen naiz hango euskaran mintzatzen, Bizkaira joaten naizenean ere, behin erronkarieraz ere mintzatu nintzen. Uskararen Egunera gonbidatu ninduten eta mintzaldia eman nuen erronkarieraz.\nGertatu nintzen jesuita batzuekin eta erran zidaten Miranderekin idatzi behar genituela beraiek ezin zituztenak idatzi. Erakutsi euskaldunak besteak bezalakoak direla, kostunbrismotik at.\nBerriz izkiriatu behar izan dut euskara batuan. Gazte denboran ez genekien zein hizkuntzatan idatzi behar genuen. Ni hasi nintzen gipuzkera osotuan.\nJoseba Sarrionandiak hitzaurrean egiten duen idatzian deskubritu dut nor naizen. Zuk ez dakizu sekula nor zaren, besteek esan behar dizute batzuetan.


Ostirala, 2021(e)ko abendua(r)en 17-(e)an 14:14etan\tBerriak\nKomikigintza ardatz hartuta bi saio burutu ditugu solasaldi gisa Koldo Mitxelenako aretoan. Komikigintzaren arloan lan egiten duten hainbat profesional izan dira bertan protagonista: egileak, argitaratzaileak, banatzaileak eta saltzaileak. Saioak Ines Azpiazuk, Tobacco Days liburu dendako arduradunak, bideratu ditu. Inesek bere jakituria eta interesa dela eta, galdera zuzenak bezain zorrotzak egin zizkien hizlariei.\nAsteartean Inesekin batera Gregorio Muro, Harriet argitaletxeko arduraduna eta gidoilaria, eta Laureano Domínguez, Astiberriko bazkide eta editorea izan ziren elkarrekin solasean. Gregoriok garbi utzi zuen berak argitaratzeko komiki batek zein baldintza bete behar dituen: komiki ‘frantsesa’ edo ‘belgikarra’ deitzen zaion estilokoa izan behar du, egile europarrena gehienetan eta gidoiari garrantzi berezia eskaintzen diona, zeresana emango duen istorio bat kontatzen duena alegia. Horrela lortu du egun Harriet argitaletxeak duen ospea eta lekua komikiaren merkatuan. Gainera Gregoriok euskararen aldeko apustu sendoa egiten du bere komikiak euskaraz zein gazteleraz argitaratuz.\nLaureanok berriz, Astiberri argitaletxeko barne aukeraketak nola egiten dituzten azaldu zigun, komite txiki batean aukeratzen dituzte lanak, eta batik bat gero eta indar handiagoa jartzen dute bertako egileen sustapenean, beraien lanak hasieratik kontratatuz eta indartuz. Ohikoa den egile zein komiki internazionalen itzulpena ere burutzen dute baina biek ala biek azaldu dute zein konplikatua den itzulpen eskubideak eskuratzea, konplikatua eta garestia.\nOsteguneko saioan berriz Tupusteko Paula Estevezek, Kodaiko Aitor Soberak eta Belleza Infinitako Garikoitz Fragak parte hartu zuten. Solasaldi hau komiki merkatu ofizial edo ohikoago batetik aldenduz, ertzetan aurkitzen den beste esparru batzuetan zentratu zen. Belleza Infinitak artista liburuak, arte lanak, eta komiki oso bereziak argitaratzen dituen etxe txikia baina sendoa da. Eta artista liburu garestien kontrapultsoa eskaintzen saiatzen da komikiaren merkatura ekarriz bai arte lanak, errelatoak, ilustrazioak e.a. Garikoitzek liburuak osatzen ditu, bildumak prestatuz, edizio zein errotulazio lanak eginez, liburuak argitaratu eta banaketaz ere arduratzen da eta salmentak ere kudeatzen ditu bai online zein azoken bidez.\nAitor Soberak berriz, Kodai argitaletxeko editore gazte zein ausartak, 2019an manga zaletu izatetik argitaratzaile izatera nola pasa ziren azalduz aurkeztu zuen bere burua. Hasi zirenean ohiko mangak zeuden gazteleraz argitaratuta, eta Kodairen helburua zen fantasia edo abenturaz harago dauden beste hainbat gai jorratzen dituzten istorioak ateratzea gazteleraz, lehen argumentu sinplearen atzean gai sakonak dauzkaten mangak hain zuzen. Gainera aurten, merkatu japoniarrarekin duten ohiko jardunaz haratago, merkatu estatubatuarra eta nazionala ere aztertzen hasi eta eskubideak kudeatzen ari dira dagoeneko.\nTupust kolektiboko Paula Estevezek beraien sortzeko arrazoia zein izan zen azaldu zuen bere jardunaren hasieran: emakumezko ilustratzaile zein komikigileen bilgune bat sortu eta gainera feminismotik marraztuz atera nahi izan zuten beraien lana. Oinarrian 8 emakume sortzailek osatzen dute Tupust eta argitaratu duten ale bakoitzerako beste hainbat sortzaileri egin diete gonbitea parte hartzeko. Horrela argitaratu dituzte oraingoz bi komiki kolektibo, lehena Txalaparta argitaletxearekin 2019an eta bigarrena autoekoizpen gisa 2021ean. Eta argitaratzeko moduak eta esperientzia bakoitzak irakatsi zein sentiarazi dienari buruz aritu zen solasean.\nEta hementxe dauzkazue bi solasaldien estekak osorik ikusi nahi badituzue. Astearteko eta osteguneko saioak Youtuben.


«Erakusleihoekin transmititzea eta komunikatzea dira nire helburuak»\n09 maiatza, 2017 Motzean 1872\nMaider Sudupe urretxuarra, Julita mertzerian egokitu duen erakusleihoaren aurrean.\nMaider Sudupek (Urretxu, 1978) azkenaldian Zumarragako Julita mertzerian ikus daitezkeen erakusleihoen diseinua egin du. Irudiaren mundutik dator eta irudien mundura doaz sortzen dituen leihoak. Egun zaletasuna dena, akaso etorkizun hurbileko ogibide izango da.\nUrte luzetan aritu zara telebistaren esparruan lanean.\nBai. Ikus-entzunezkoa komunikazioa ikasi nuen eta amaitu berritan lanean hasi nintzen. Zortedun izan nintzen. Praktikak Euskal Telebistan egin nituen eta han egin dut nire ibilbidearen zatirik handiena.\nGasteizen ibili nintzen errealitate birtualaren arloan lanean, kroma pantailekin sortutako platoetan hain zuzen. Kontratu hura amaituta, teknologia zentro batean aritu nintzen telebista automatikoekin; programatzaileen lanaren ostean guk edukiz betetzen genituen.\nTelebistara lotuta beti…\nBai, Euskal Telebistara itzuli nintzenetik EITB Kulturan aritu naiz luzaroan. Esker oneko lana izan da, asko eta ongi zaindutakoa. Nik errealizadore eta muntatzaile lanak egiten nituen.\nBi errepidean saioa gogoangarria da niretzat jendearekin kontaktu zuzena genuelako; erreportajeak egitera platoetatik ateratzen ginen eta etxe barruraino sartu ere. Saio hura oso aberasgarria izan zen.\nTelebista utzi zenuen baina.\nUne jakin batean ez zegoen diru askorik ezta saiorik ere, eta niri baldintza berriak amatasunarekin uztartzea zaila egin zitzaidan. Ez naiz damutzen.\nErakusleiho bat zertan da telebistaren antzekoa?\nTelebista utzi nuenetik ez naiz ezer egin gabe egon. Sortzeko beharra beti izan dut eta irudiaren bueltan nabil beti. Telebista irudia da eta erakusleihoak irudiak dira. Niri irudien bitartez transmititzea gustatzen zait. Dekorazioa ere gogoko dut, baina intimoagoa delakoan nago. Erakusleihoak, ordea, komunikatzeko baliatu daitezke. Erronka bat da.\nPrestatu ere egin zara.\nBai, Bartzelonan ikastaro trinko bat egin dut, bost hilabetekoa, Internetez. Mundu osoko ikaskideak izan ditut, diziplina askotarikoak. Intentsoa izan da, baina zoragarria ere bai.\nEntzun behar izan ditut zertarako balio dizu horrek eta gisa horretako galderak, baina nik aproba egin nahi nuen eta ikusi.\nEta ondoren egin?\nHori da. Lagun baten erakusleihoarekin hasi nintzen. Podologoa da bera eta halakorik ez zuela behar zioen, edonola ere egiten utzi zidan. Ez da bakarrik saldu beharrekoa saltzeko, norberari buruz ere asko esaten du erakusleiho batek; saltzaileari buruz, alegia. Euskal Jaiaren harira egin nion lehenengoa eta hura egiteko, dena eskuz egiten dudanez, hari batzuk behar izan nituen. Hala iritsi nintzen Julita mertzeriara.\nHariak erosteaz gain, erakusleihoa egiteko enkarguarekin atera nintzen eta oso eskertuta nago aukera itzela eman didatelako. Sei bat jarri ditut jada, ahal dela bertako produktuekin. Kontua, niretzat, erakusleihoekin transmititzea eta komunikatzea da.\n« Umetokiak alokairuan\nBeti-betiko drogeria bat »


geoTLD group elkartearen lehendakariordetza hartuko du PuntuEUSek - Domeinuak .eus\nAbe 13, 2019\nNacho Amadoz (.cat), lehendakaria; Josu Waliño (.eus), lehendakariordea eta Ronald Schwärzler (.wien) izango dira geoTLD taldearen gidaritza hartuko duen zuzendaritza-taldeko kideak.\nUrriak 21ean egin ziren zuzendaritza berria osatzeko hauteskundeak Montrealen ICANNen bilkuraren baitan. Zuzendaritza berriak Sébastien Ducos (.nyc/.sydney/.melbourne), Dirk Krischenowski (.berlin) eta Ronald Schwärzler-ek (.wien) osatutako zuzendaritza ordezkatuko du 2020 urtarrilaren 1etik aurrera.\ngeoTLDak biharko Interneti forma ematen eta toki eta komunitateetarako nortasun digitalak sortzen ari dira.\ngeotld.group-ek goi-mailako domeinu geografiko guztiak irudikatzen ditu, eta bilgune gisa nabarmentzen da. Taldea geoTLDen potentziala garatzen saiatzen da, bere hiri, eskualde, kultura eta hizkuntzen mesedetan.


Euskara eta zezenketak • ZUZEU\nEuskara eta zezenketak\nJoan den urteko azaroan fundazio pribatu batek antolatu zuen III Seminario Multidisciplinar sobre el plurilingüismo en España. Mintegi horretan, bestek beste, ESPAINIA ELEANIZTUNA, Espainiaren hizkuntza aniztasunaren onarpenaren eta garapenaren aldeko agiria onartu zuten.\nJosé Ortega y Gasset-Gregorio Marañón Fundazioa erakunde pribatua da, Gizarte Zientzien eta Humanitateen arloan kultura zabaltzen eta prestakuntza, eztabaida eta ikerketa lantzen jarduten duena. Fundazioak erakundeari izena ematen deutson pertsonaren espiritua du inspirazio-bide. Erakunde hori 1978. urtean eratu zuen Soledad Ortega Spottornok. Urte horretatik aurrera, ondoko pertsona hauek izan dira Fundazioaren lehendakariak: sortzailea bera, Leopoldo Calvo Sotelo, Pere Duran Farell eta Antonio Garrigues Walker; gaur egun, José Varela Ortega da erakundearen lehendakaria. Hori da, fundazioaren web gunetik hona aldatu duguna.\nEsan moduan, fundazio horrek sustatua argitara eman zuten Espainia Eleaniztuna agiria; Espainiaren hizkuntza aniztasunaren onarpenaren eta garapenaren aldeko agiria. Agirian, Erresumako eleaniztasunaren alde, zerrendatzen dira hamar arrazoi eta gero esaten da: Arrazoi hauengatik guztiengatik, espero dugu indar politiko guztiek jende aurrean konpromisoa hartu dezatela datorren legegintzaldian Espainiaren hizkuntza aniztasuna aitortu eta garatuko duen lege bat proposatu, eztabaidatu eta adostasunez onartzeko.\nJaurlaritzaren Hizkuntza Politikarako Sailburuordeak, Foru Komunitateko Euskarabidea erakundearen arduradunak, EiTBko zuzendari ohiak, unibertsitateko zenbait irakaslek eta beste zenbait pertsona ezagunek sinatu zuten agiria. Argi dago zein den jarrera ofiziala. Printzipioz, ez diogu gaizki irizten Espainiako Erresumak hizkuntzen aniztasuna onartzeari. Beldur gara, ordea, eleaniztasuneko legearen aitzakian, estatuko gobernuak euskararen gaineko eskumenak hartzean zer gerta daitekeen. Oraindik orain, euskararen gaineko eskumen osoak Jaurlaritzaren eta Foru Komunitateko gobernuaren eskuetan daude, ondo iruditzen zaigu horrela izatea. Ez dugu uste euskararen normalizazioa Espainiako Erresumaren eskutik etorriko zaigunik.\nFrantziako Errepublikak eta Espainiako Erresumak hizkuntza aniztasuna onartzearen aldekoak gara, jakina, baina, batez ere, euskararen normalizazioa lortzeko Euskal Herriaren erabateko burujabetasuna beharrezkoa dela defendatzen dugu, hizkuntza politika burujabea, alegia. Dena dela, auzi-mauzi honetan agiriaren oinarrian antzeman daitekeen diskurtso linguistikoa interesatzen zaigu. Hau da, indarrean dagoen hizkuntza politikaren oinarrizko diskurtsoa zein den aztertu nahi dugu.\nBizkaiko Foru Aldundian Euskara Atala antolatu dute, Arabako Foru Aldundiaren euskarari dagokion ataria Euskaraba izendatu dute, Nafarroako Foru Komunitatean Euskarabidea izenarekin eratu zuten euskararen nafar institutua, Iparraldean Euskal Kultur Erakundeak (EKE) kudeatzen ditu euskararen gaineko eginkizunak, Gipuzkoan, azkenik, Euskal Herriko herrialde euskaldunenean Hizkuntza Berdintasuna deitu diote euskararen ardura omen duen lehengo Euskara Zerbitzuari. Ikusten denez, eremurik euskaldunenean zerbitzuaren atalburutik euskara ezabatu eta, bere ordez, hizkuntza berdintasuna jarri dute. Kasualitatea ote? Ez dirudi, aldundia hasi baita berdintze lanetan: aurreko legealdiko aldundiak euskaraz erakutsitako web guneak orain elebitan erakusten ditu, euskaraz eta gaztelaniaz.\nNagusitzen ari den berdintasunaren edo, nahi bada, aniztasunaren diskurtsoak oinarri-oinarrian bi idei nagusi aldarrikatzen ditu: bat, aniztasuna, ohiko egoera izateaz gainera, onuragarria da eta, bi, euskarak, aniztasun egoera horretan, berdintasuna bilatu behar du. Diskurtso berri gisa agertzen bada ere, zaharra da, oso zaharra. Garai batean kontsideratzen zen moduan, euskara fenomeno bereizgarria izatea, kategoria mugatua izatea, “gure” herriaren multzo baten ezaugarria eta antzeko gauzak. Hau da, euskaldunak erdararen murgilean izaterik badugu, bai, baina haien arteko azpimultzoa gara: elebidunak.\nGaude, EAJrentzat euskara eta zezenketak antzeko gauzak direla: kultura-ondarearen adierazpenak, kultura-fenomenoak, alegia. Hau da, euskara eta zezenketak herriarenak dira, guztiona den zerbait, babestu beharrekoa, bai, baina gero norberak erabaki behar du zezenketetara joan ala ez, euskaraz hitz egin ala ez. Agian, horregatik, sustatzen ditu EAJk diru publikoz zezenketak edota euskararen erabileraren sustapena.\ndiskurtsoa, euskara, hizkuntza-politika\n1757ko euskarazko gutunak eta egalité\nAnoetan, gol bat gure atean\n3 pentsamendu “Euskara eta zezenketak”-ri buruz\nEgunon! 2016-05-11 21:48\nEgungo Gipuzkoako Aldundiaren praktikaren berririk ez dut eta, alde horretatik ezin esan. Dena den, nondik begiratzen den, “Euskara Atala” , “Euskaraba” edota “Euskarabidea” bezalako izenak erabiltzea ere kontsidera liteke problema euskarak (euskaldunek) daukatela adierazteko modutzat ere.\nArazoa euskaldunengan ez, baizik eta euskaldunek elebakarrekin eduki ezin duten HARREMANEAN dagoela uste dudanez, ez zait Mikel Irizarrek harturiko erabakia okerra iruditzen.\nHara hor behean Mikel Irizarren argudioak:\nEz bat, ez bi, Mikel Irizarri euskararekiko hipokrita dela aurpegiratzerakoan ez zara oso fin ibili, Xabier. Bere planteamendua eztabaidagarria bai, noski, baina maila gutxiespen hain kategorikoa baino erantzun eraikitzaileagoa eskatzen duen planteamendua da. Izan ere, hori egin ezean, batek pentsa bailezake Bilduri euskararen gaia, batez ere, EAJren aurka jotzeko baino ez zaiola interesatzen.\nZurea irakurrita edonork esango luke Bildun argi baino argiago duzuela espainolaren eta euskararen erabilerari dagokionez gauzak nola egin behar diren eta nola ez…\nEgunon, egunon! 2016-05-12 08:16\nEgunon, euskarak ez dauka arazorik? Euskal hiztunok ez daukagu hizkuntza eskubide arazorik? HARREMANEAN dago arazoa? Hamaika ikusteko jaio gara! Erdal elebakarra lasai bizi da hemen, euskal elebakarrik balego berdin litzateke? Zein berdintasun mota da hori?\nEgunon! 2016-05-12 12:12\nZehaztu egin beharko dut: Bai, euskal hiztunok badauzkagu hizkuntza eskubide arazoak (ere) eta arazo horietako batzuk adierazten dira elebakarrekin harremanetan jartzen garen aldioro.\nBeraz, arazoa edo problemetako bat da elebakarrek elebidunei ez dietela eurek erabili nahi duten hizkuntza libreki aukeratzen uzten. Mundu guztia elebidun izateak soilik berma dezake jendearen arteko harremanetan hizkuntza aukeratzeko askatasuna eta euskaldun izatea problema gisa bizi behar ez izana.\nHain zuzen, elebakarrak lasai bizi dira helarazi izan delako problema euskarak edo euskaldunek daukatela euren minorizazioarekin eta eskubideekin, baina ez beraiek, euren betebeharrekin.\nHarremana hizpide hartzea norberaren eskubide eta betebeharren zentzua zabaltzeko era bat izan liteke.\n[Zinema Euskaraz] Space Jam: Aro berria\nEz sakabanatu eskolan haur euskalhiztunak!\nAinara Ortega: "Umorea erabili dut esan ezin direnak kantatzeko"\nJeff, ez itzuli


TXIRRINDULARIAK KIDE - TXIRRINDULARIAK\nMundu digitalak etengabeko berrikuntza exijitzen du, urtero edukia sortzeko aukera berri mordoa agertzen doaz eta eduki sortzaileok horiek baliatu behar ditugu. Duela urte batzuk denontzat ezagunak dira ordainpeko bideo plataformak ezagunak direla guztiontzat eta YouTubek ezin zuen aukera hori pasatzen utzi. Orain YouTuben ere aukera dago zenbait eduki ordainpean zabaltzeko, horrela kanal txikiagoek aukera dute diru sarrera trinkoak izateko eta euren proiektua sendotzeko.\nAukera hori ezin genuen baliatu eta hausnarketa sakon bat eta gero erabaki dugu gure eskaintza zabaltzea. Orain arteko lan berdina egiten jarraituko dugu, dohainik. Baina eduki berria ere prestatuko dugu eta hiru harpidetza maila berri sortu ditugu. Horietan eta hilean ordaindutako diru kopuru txiki baten truke, TXIRRINDULARIAK KIDE izateko aukera izango duzu.\nArgi dugu gurea apostu serioa dela eta ez dizuegula huts egingo. Baina edonori zalantzak agertuz gero, batez ere argitu nahiko genuke guk zuek ordaindutakoaren %70a jasoko dugula eta Euskal Herrian zergak ordaindu irabazitako diru horregatik. Beste %30a aldiz YouTubek eta Googlelek eramango dute, enpresa hauek zergen ehuneko txiki bat Holandan eta Irlandan ordaintzen dute baina beste guztia Karibeko paradisu fiskaletan ordaintzen dute.\nHau dena azalduta, animatzea besterik ez gure proiektua babestera, elkarrekin gauza handiak egiteko gai izango baikara! Harpidetzeko joan gure YouTubeko kanalera.


Piztiak | El Correo\nPiztiak izeneko konpartsa animalistaren ekintza. / Elena Jubera\nROBERTO MOSO Martes, 23 enero 2018, 01:17\nMetroa aski beteta dago. Larunbata, goizeko hamaika eta erdiak aldea. Gaur zerua goibel badago ere ez du euririk izan. Aspaldiko partez. Bi neska gaztek lagunduta nago. Bekadunak dira. Hamabietan Arriaga antzokiaren aurrean iragarrita dagoen ekimenera goaz. Berokiak egiteko larrua erabiltzearen kontra . Irratian zuzenean sartzeko asmoa dugu.\nBagoian gazte itxurako jende pila bat. Mendizalez jantzita edo, gehienak. Horietako asko arratsaldeko presoen aldeko manifara etorriak omen. Nik daramadan motxilan, konexioa egiteko tresneria. Zazpi Kaleko geltokitik irtetean haize hotzaren boladak hartzen gaitu. Prestatu duten 'performancean' ‘Piztiak’ izeneko konpartsakoak biluzik agertuko direla azaldu dute. Biluzik eta lurrean pilatuta, larrututako animaliak izango bailiran.\nHeltzen garenean ez da bertan apenas jenderik ikusten. Beltzez jantzitako gazte talde bat, gehienak neskak, lurrean zabaldutako olana baten atzean. Alboan, aldagela moduan, kanpadenda handi bat.\nArriaga eraikinaren aurreko eskaileretan kokatzen naiz. Langileak bozeramaileren baten bila doaz nik tresneria hedabide bihurtzeko lanak antolatzen ditudan bitartean. Berehala antolakuntzako neska batekin datoz: «Hogeita bost bat pertsona biluztuko dira larruzko jantziak egiteko erabiltzen diren animalien sufrimendua antzezteko». Presaka dabil. Ekintza hastear dago.\nBat-batean inprobisatutako aldagelatik arroparik gabeko gazte talde bat sortzen da. Ziztu bizian olana gainean etzaten dira, elkarren ondoan, estu-estu, larruzko nahaste-borraste bat osatu arte. Mutil batek odolaren antzeko likido bat garaztatzen du gorputz guztien gainetik. Haien atzealdean beste batzuek, beltzez jantzita hauek, ‘Larrua Erailtzea Da’ esaldiaren letra erraldoiei heltzen diete. Lehenik gazteleraz, gero euskaraz. Era askotako kamara ugari agertzen da nonahi. Argazkilari horietako bat, goiko aldetik hartutako lehen plano bat lortu nahian, larru gorrien (zentzu guztietan) gainean erortzear dago. Egundoko hotzak jota, gorputz batzuetan dardara nabaria da. Ikusnahi batzuk hurbiltzen dira. Ama batek umeak astintzen ditu azkarrago ibiltzeko. Bost minutu inguru eta berriz, lasterka, denak barrura, manta batzuek estalita.\nEkimenean parte hartu duen neska gazte batekin hitz egiteko aukera dugu. Hamazazpi urte, asko jota. Nabari asaldatuta dago. Ilea morez tindatuta dauka eta ezpainetan gora eta behera piercing txiki bana erakusten ditu. Bere begietan, ongi egindako lanaren distira. «Posible da norbait morboagatik hurbiltzea, baina ez du inporta. Ez dut uste gisa honetan batere erotikoak gaudenik. Izan dugun arrakasta pasada bat da». «Beganoa al zara?». «Jakina, orain dela urte bat hartu nuen erabakia eta oso pozik nago. Nire bizitzan hartu dudan erabakirik hoberena da. Argi daukat, hau da egin behar dena eta irrikan nago guztiak honetaz ohar daitezen». «Eta zelan ikusten dute hau zure etxean?». «Bueno, badakizu, gurasoak urduri daude, nutriente batzuen faltan izango naizelakoan edo. Txikitan arazoa barazkiak jan behar nituela zen eta orain guztiz kontrakoa...baina ni primeran sentitzen naiz, arlo guztietan gainera».\nItzulerako metroa hartzera goazela euria berriro amorruz erasora. Guardasolak zapuzten dituen horietako zaparrada. Juan Carlos Egileor-ek ezin hobeto marrazten zituen horietakoa.\nBizkaiko Aldundiak Euskadiko hiru unibertsitateetako ehun bat ikasle hartuko ditu urtero praktiketan Tradizioa eta garaikidetasunaren arteko gatazka, Arriaga Antzokian


Irekia Eusko Jaurlaritza - Gobierno Vasco :: Kultura eta Hizkuntza Politika Sailak 1.060.000 euro onetsi ditu bi diru-laguntza deialdiren bitartez Sormen Lantegiak bultzatzeko\nKultura eta Hizkuntza Politika Sailak 1.060…\nEusko Jaurlaritzako Kultura eta Hizkuntza Politika Sailak 1.060.000 euroko aurrekontua onetsi du bi diru-laguntza deialdiren bitartez Sormen Lantegiak bultzatzeko. Batetik, Sailak 560.000 euroko inbertsioa egingo du sormen-praktikak babestuko dituzten espazio kultural independenteak bultzatzeko, Sorguneak deitutakoak. Bestetik, guztira 500.000 euro inbertituko dira kulturaren eta gizartearen arloko bitartekaritza- eta berrikuntza-proiektuak babesteko, Bitartez deialdiaren bidez. Bi deialdi horien bidez, joan den urtean, guztira, 22 proiektuk jaso zituzten diru-laguntzak.\nEusko Jaurlaritzako Gobernu Batzordeak aste honetan onetsi ditu bi deialdi horiek, Ikertu deialdiarekin batera Sormen Lantegiak bultzatzeko laguntzen mapa osatzen dutenak. Sorgune deialdiaren bitartez, 2018an eta 2019an espazio kultural independenteetako jarduera-proiektuak babestea da asmoa. Espazio horien aldetik programa espezifikoen garapena diruz babestea da laguntzen helburua, bai pertsonek bai kolektibo artistikoek beren sorkuntza- eta produkzio-prozesuak garatu ahal izan ditzaten.\nKultura Ondarearen Zuzendaritzatik adierazten denez, helburua da lan hori garatu ahal izatea “adierazpide artistiko desberdinak berritzera, talentua detektatu eta babestera, partaidetzazko kudeaketa eta tokiko ingurunearekiko harremana bultzatzera bideratuta”. Jarduera-proiektu horiek kulturaren edo sormenaren sektoreren batean egon behar dute kokatuta (ikusizko arteak, zinea eta ikus-entzunezkoak, dantza, literatura, musika, antzerkia, zirkua, magia, Bertsolaritza…). 560.000 euroko diru-hornidura hori kontuan hartuta, hautatutako proiektu bakoitzari emandako gehienezko kopuruak ezin izango ditu gainditu 120.000 euroak, ezta, inongo kasutan ere, gastuen aurrekontuaren % 70 ere.\nBitartez deialdiari dagokionez, xede hauek dituzten proiektuei emango zaie diru-laguntza: talentuaren sustapena bultzatzea, publiko desberdinei zuzentzeko izango diren harreman- eta bitartekaritza-bide berriak sortzea, baterako sorkuntza eta hibridazioa sormena bultzatzeko, eta ekimenen garapena, jardun kulturaletatik kulturaren eta gizartearen berrikuntzarako estrategiak planteatuko dituztenak, dotazio, azpiegitura eta egitura egokiekin.\nJoan den urtean, deialdi honen bitartez 17 proiektu babestu ziren; haien artean aipatzekoak dira ZAS Kultur Espazioa, La Taller, Gau Irekia 2018, Guerrilla Art, Ekintza eta ZineGazteLab, besteren artean.\nBi deialdi horiez gain, Sormen Lantegiak bultzatzeari dagokionez, Kultura eta Hizkuntza Politika Sailak urtero bultzatzen du Ikertu deialdia. Sorkuntza kulturalari zuzendutako laguntzen barruan, modalitate honen helburua da proiektuen eta prototipoen aurrediseinura zuzendutako sorkuntza-prozesuei diruz laguntzea. Joan den urtean 12 ekimenek jaso zituzten diru-laguntzak 4.350 euroko beste hainbat laguntzaren bitartez. Azkenik, Sailak diru-laguntza izendun batzuk ditu sormenarekin loturiko proiektuak laguntzeko.\nEusko Jaurlaritzak 2,1 milioi euroko diru-laguntza emango dio Zallako Udalari, La Guata zelulosa-fabrika zaharrean artistentzako gune bat finantzatzeko (Gobernu Bilera 14-12-2021)